text:
Na Kòrsou 10% di e poblashon probablemente tin diabétis; esei ke men ku masoménos 15.000 hende tin suku den sanger ta haltu. Tur aña, riba 14 di novèmber ta ‘selebrá’ “Dia mundial di diabétis”. E kousa prinsipal sigun eksperto ta pasobra nos poblashon ta birando mas bieu. Esaki ta e motibu ku ta midi suku haltu serka hopi hende grandi ku tipo diabétis tipo II.
Tambe ta registrá un oumento den e kantidat di amputashon pa motibu ku ta trata e heridanan muchu lat. Sobrepeso i un estilo di bida robes ta sòru ku diabétis ta sigui oumentá. Mal nutrishon, tiki moveshon i sobrepeso ta un fundeshi fértil pa diabétis, e malesa di suku. Pa esnan ku ta traha den medisina natural e ponensianan aki no ta kompletamente bèrdat.
Alzheimer
Banda di diabétis nos ta mira tambe ku e kantidat di pashènt ku demensia i Alzheimer ta subiendo hopi. Ta kalkulá ku na Kòrsou tin masoménos 9000 hende ku ta sufri di un òf otro forma di demensia; 70% ta kai bou di Alzheimer. Te ainda no a logra den medisina alopatiko (medisina ku nos konosé serka nos dòkternan, medisina regular). Si ta hasi menshon di sierto faktornan di riesgo manera: edat, sierto malesa den famia (mongolismo), sla (trouma) na kabes, i hereditario.
Hopi tempu a pensa ku ta “aderverkalking” den selebre tabata e kousa mas importante di Alzheimer, pero despues a sali na kla ku esei no ta e kousa direkto. Pa Alzheimer tambe tin un dia spesial; dia 21 de sèptèmber ta e dia ku ta pidi mundu kompleto pa dediká atenshon na e malesa
Demensia
Demensia ta un nòmber kolektivo pa malesanan di kual e funshonamentu síkiko i na final e funshonamentu korporal ta bai atras. Alzheimer ta e forma di demensia ku nos ta mira mas tantu (60-70%).
Suku
Tin diferente sorto di diabétis, malesa di suku. Esunnan mas konosí ta diabétis tipo 1 i diabétis tipo 2. Opinionnan nobo riba tereno di Alzheimer i diabétis ta mustra ku e dos malesanan tin relashon hopi grandi ku otro, esta demas uso di karbohidrato o sea suku. Investigador Suzanne de la Monte a bin kai riba esaki pa kasualidat ku falta di insulina ta krusial na komienso di Alzheimer. En realidat señora De la Monte tabata investigando e selebre di alkoholistanan, pero su investigashon a poné riba e trayekto di e probabilidat di e kousa di Alzheimer, esta suku.
Suzanne de la Monte ta un investigador na ‘Rhode Island hòspital’. E a investigá e efekto di alkohòl riba e selebre. Pa su investigashon e a usa djaka ku e a laga hasi un tèst básiko di memoria. Den nos selebre tin reseptor di insulina i ya ta konosí kaba ku alkohòl ta trese strobashon na e reseptornan di insulina. Durante e tèst e a laga e djakanan buska un plataforma. E plataforma ta algu konosí pa e djakanan pero awor e plataforma tabata bou di awa, pues e djakanan mester a landa pa nan haña e plataforma. Pa djakanan ku ta salú esaki no ta un problema. Pero serka djakanan ku a blòkia e reseptor di insulina, no tabata posibel pa nan landa yega na e plataforma. E punto aki a guia señora De la Monte den e investigashon di e malesa di Alzheimer.
Reseptornan di insulina
Pashènt ku Alzheimer ta haña den kurso di nan malesa un disminushon den kantidat di reseptor di insulina. Ora Alzheimer yega na punto mas serio nos ta mira ku tin un bahada di e reseptor di insulina te ku 20% di e kantidat normal. Pa motibu di esaki e sèlnan den selebre ta bira resistente pa insulina i nan no por tin un funshonamentu normal mas di e metabolismo di e sel ku e konsekuensia ku e sèlnan den selebre ta muri.
Suzanne de la Monte a diskubrí tambe ku insulina no ta wòrdu distribuí solamente den e pánkreas pero tambe den selebre.
Ántes sientífikonan tabata kere ku e hormona insulina tabata importante solamente pa kambia e suku den fet pero e pensamentu ei a resultá di ta hopi limitá. En relashon ku esaki ta importante pa sa ku hende ku a haña diabétis tipo 2 promé ku edat di 65 tin dos bia mas tantu chèns pa haña diabétis tipo 3, pues Alzheimer.
Alzheimer rònt mundu
Na Ulanda tin masoménos 200.000 hende ku Alzheimer, i esei ta kresiendo tur aña. Muchanan ku a nanse despues di fin di añanan 40 i komienso di añanan 50 di siglo pasá, ta bira mas i mas bieu i ta p’esei tin hopi hende na Ulanda ku ta haña Alzheimer. Rònt mundu e e sifranan di hende ku ta haña Alzheimer ta alarmante. E kantidat di hende ku Alzheimer lo bira dòbel den e 20 añanan binidero. Sigun sientífikonan tin aktualmente sigur 24,3 mion hende ku tin pèrdèmentu di memoria. Awendia (2020) e kantidat lo a subi te ku 42 mion hende i na aña 2040 e ekspektativa ta ku lo tin 81 mion hende ku demensia i Alzheimer. E rapòrt a wòrdu traha dor di sientífikonan di Inglatera di organisashon Internashonal.
Familiar
Serka pashènt ku e malesa di Alzheimer algun parti di e selebre no ta funshoná mas. Te ku algun aña pasá por a konstatá e kehonan spesialmente seka hende di 70 aña òf mas. Último añanan ta konstatá e kehonan tambe serka hende hopi mas yòn. E malesa di Alzheimer ta kuminsá ku problema di pensa i di memoria. Tambe serka hende ku Alzheimer ta papia di un forma ‘familiar’ ku ta enserá ku e chèns ku mas hende den mesun famia tin mesun malesa ta hopi grandi.
Afortunadamente den medisina natural ta pensa kompletamente otro; segun pensamentu den medisina natural (akupunktura) esaki no ta korekto. Echo ta ku mester buska e kousa semper di tur malesa. E palabra ‘familiar’ no ta bisa nada di e kousa i no ke men ku ta heredá e malesa; no lubidá ku e mesun miembronan di famia a biba bou di mesun sirkunstansianan (polushon di aire, insektisida) i tambe a kome mesun kuminda òf produktonan malu pa salú di hende. P’esei bo por trese kambio den bo salú dor di adaptá bo nutrishon i eliminá sierto produkto, sierto metalnan pisá i aditivo kímiko.
Metalnan pisa ku tin efekto riba e selebre i riba otro parti di kurpa:
Aluminium
Ta hopi lástima ku den sierto investigashon ta sali na kla kuantu daño aluminio ta hasi na e selebre i den otro investigashon ta konkluí ku esei no ta korekto i ku aluminio no ta hasi daño. En general bo por bisa libramente ku den medisina alopatiko semper ta asina i ta p’esei hopi hende ta bira insigur dor ku e ta tende tantu kos ku ta kontradiktorio. Den medisina natural (entre otro akupunktura i homeopatia) tin semper un liña kòrá ta kore i ku ta papia palabra kla ora ta trata di salú di hende; semper tin un kousa i pa kura un malesa bo mester buska e kousa. Den kaso di Alzheimer mester wak kua metalnan pisa manera aluminio, koper i chumbu ta afektá e nèrvionan di kurpa i e selebre.
Kasi sigur bo ta kla pa bisa ku bo no ta usando aluminio pero ora bo realisá kuantu produkto bo ta usando di aluminio bo ta spanta. Den bida diario ta usa aluminio prinsipalmente den forma di fòil na diferente okashon:
- Sèntwich lorá den fòil
- Barbekiú tapá ku fòil, piska lorá den fòil, batata den fòil
- Bolo trahá den baki di aluminio
- Kosnan den zür trahá den baki di fòil
- Ayaka den fòil
- Kushina den wea di aluminio
- Uso di brio
Aluminio ta wòrdu usá den:
Mangel(E173)
Pasta di djente
“Aftershave”
Desodorante
Kosmétika
Awa pa hòr garganta
Fòil (pero tambe e bakinan di aluminio ku ta usa den fòrnu)
Wea, panchi, beker, kuchú ku fòrki
Bleki di limonada
Koper
E fuentenan mas importante di koper ta e mineralnan azuriet, malachiet i borniet. Esakinan ta wòrdu haña na kantidat grandi den suela rònt mundu. Koper ta hopi importante pa e kurpa humano, animal i den sierto mata. Ekseso di koper ta kousa problema den e kurpa. Hopi enzima ta kontené koper; e metal koper ta masha importante den e transpòrt di oksígeno. Hende ku ta biba den kasnan ku pipanan di awa trahá di koper ta konsumí/bebe konsentrashon haltu di koper pasobra tiki tiki e koper ta drenta den awa di bebe i ta ku e awa ei bo ta kushina. Uso di koper pa un temporada largu por kousa iritashon di nanishi, boka i wowo; tambe por kousa doló di kabes, doló di barika, biramentu di kabes, sakamentu i diarea. Tambe si ingerí koper den ekseso esaki por kondusí na daño na nir i higra, ku por te asta kousa morto.
Chumbu
Chumbu ta un elemento hopi venenoso. Te asta den kantidat hopi limitá e por kousa kehonan serio di salú. Na kantidat eksesivo e por ta te asta fatal. Spesialmente na paisnan ku hopi polushon (siudatnan grandi ku hopi tráfiko i gas di outo) e kantidat di chumbu ta grandi. E aire ku ta inhalá ta esun mas peligroso pasobra esei einan sigur 40% ta wòrdu apsorbé kompará e kantidat di chumbu ku ta drenta den e kurpa via di e “spijsvertering” digestion lokual ta 5%. Chumbu ta afektá e sistema nèrvioso i e selebre ku Alzheimer komo konsekuensia.
E fuentenan mas importante di chumbu:
Huma industrial
Huma di sigaria
Pochinan i kòpi traha di klei
Pipanan di awa ku chumbu
Karni di órganonan di animal ku nos ta kome
Nutrishon
No solamente e e investigashon di Suzanne de la Monte pero tambe tur otro sorto di investigashonnan ku ta mustra den mesun direkshon di nutrishon saludabel komo e faktor mas importante pa no desaroyá Alzheimer.
E droga ‘suku’, ariña refiná i tur produkto trahá di ariña blanku, huntu ku nitrato i transvèt por sòru pa un hende haña Alzheimer; esei ta e konklushon di Suzanne de la Monte. Esaki ta espantoso pasobra nos tur ta komiendo e produktonan ei. Nitrato ta den nos nutrishon pasobra kasi tur kunukero ta hasi uso di pèstisida.
Tin nitrato tambe den karni prosesá (wòrs, soseishi, kos di kome riba pan ets.).
Tur zeta pa hasa ku ta kumpra den supermerkado ta transvèt. Ariña blanku bo ta haña den mayoria produkto; mesun kos ta konta pa suku.
Usa mas fruta i berdura biológiko, produktonan di soya fermentá, manera tempé, miso, i zetanan biológiko, pan biológiko, zeta di koko biológiko, manteka dushi (roomboter, ku ta kontené vitamina D, E i K), bosbessen, zeta di oleifi pa salada, berdura manera “kale”(boerenkool), siboyo largu, spruitjes i asperagus pasobra nan ta kontené hopi vitamina, lokual ta bon kontra Alzheimer.
Yerba i mata kontra Alzheimer
Tin diferente mata ku potensia medisinal ku por yuda hopi bon kontra Alzheimer:
Kurkuma òf Turmeric (Geelwortel), ginseng i wolfsklauw. Di e matanan aki a wòrdu probá sientifikamente ku nan ta yuda kontra Alzheimer. Geelwortel òf kurkuma ta un produkto kontra infekshon; e ta blòkia e formashon di amyloïde-proteina. Amyloïde ta forma plaka den selebre lokual ta un di e siñalnan di Alzheimer. Uso di e matanan aki ta kita e proteinanan dañino. Ora e proteinanan dañino pega na otro nan por forma plaka. Den investigashon a sali na kla ku ora djaka haña kurkuma pa kome nan memoria ta drecha. Un bentaha grandi di kurkuma ta ku e por saka e metalnan pisa manera kuek (ku ta subi e chèns pa desaroyá Alzheimer).
Wolfsklauw
Wolfsklauw yama na Latin ‘Huperzia serrata’. E mata aki ta protehá e mitochondria di e selebre kontra daño ku e plaka di beta-amyloïde ta kousa den selebre. Pashènt ku Alzheimer ku ta usa e mata aki ku ta kontené e supstansia huperzine-A ta mustra kambionan grandi den su kondishon.
Ginseng
Ginseng ta wòrdu usá ya pa hopi siglo pasobra e te drecha e memoria. E ta un remedi for di medisina tradishonal di China. Meskos ku kurkuma e ta eliminá amyloídeplaques.
L-carnitine
E aminoásido L-Carnitine ta un anti-oksidante i ta haña esaki den produktonan di lechi i karni. E ta hunga un ròl esensial den produkshon di energia den e fet den e mitochondria (e fuente di energia di nos sèlnan). Serka animalnan den laboratorio a weta kon L-carnitine ta kaba ku bèta-amyloïd proteina dor di kibra e plaka dañino i eliminá nan for di den kurpa.
Vitamina E
Serka pashènt ku Alzheimer leve te mediano forma di Alzheimer a nota ku tumando diariamente 2000 IU (1340 mg) vitamina E e memoria ta ba bai atras 20% mas poko poko kompará ku pashènt ku ta haña un plasebo.
Ginseng
E rais di Panax ginseng ta wòrdu usa den medisina Chines pa stimulá e selebre. Ginseng ta baha e formashon di bèta-amyloïd plaka i ta yuda e kurpa eliminá e proteina aki. E yerba ta yuda serka hende i animal kontra pèrdèmentu di memoria i strobashon di e sistema kognitivo.
DHEA
E hormona di e bijnierschors dehydro-epiandrosteron (DHEA) ta e hormona anti-stress ku ta wòrdu produsí komo un reakshon riba e hormona di stress, yamá cortisol. Un nivel haltu di cortisol ta afektá un sentro den e selebre ku tin di aber ku memoria; esaki ta e ‘hippocampus’. Mas e edat subi e DHEA ta baha. Si e nivel di cortisol baha demasiado e persona tin mas riesgo di desaroyá Alzheimer.
E peliger di nitrat
E supstansia ku De la Monte tabata inyektá den su djakanan ku tabata kousa e eskases na insulina tabata un nitrosamine, un supstansia ku via nitriet ta sali for di nitraat. E djakanan tabata haña problema inmediatamente ku nan memoria i ku e supstansia entre e nèrvionan den selebre ku yama acetylcholine.
Nitriet i nitraat ta wòrdu usá komo aditivo pa konserva, koló artifisial i pa smak den produktonan manera spèki, wòrs, ham, keshinan prosesá i te asta serbes. Tambe “kunstmest” ta konsistí di hopi nitrato for di grano, fruta i berdura ku ta saka e nitraat for di den suela.
Ora kuminda wòrdu keintá ku temperatura haltu e nitraat ta kambia den nitriet ku ta wòrdu kambiá den e kurpa den nitrosamines.
Bo por hasi tèst pa wak kuantu metal pisa bo tin den bo kurpa. Si e kantidat di metal pisa ta muchu haltu bo por saka e metal pisa dor di uso di Chlorella i Spirulina; tambe koriander òf silantro ta bon pa saka e metal pisa. Bo por hasi un terapia di Chelatie ku tambe ta saka e metalnan pisa for di e kurpa. Metalnan pisa i kuek haltu tin relashon ku demensia
Suplementonan ku efekto faborabel pa evitá Alzheimer:
- zeta di piska: eicosapentaeenzuur (EPA) i docosahexaeenzuur (DHA),
- Vitamina B-complex (ku vitamina B12, B6 i foliumzuur),
- Vitamine D,
- Co-enzym Q10 (preferibel den forma di ubiquinol),
- Magnesium (magnesiumcitraat)ekstrakto di te bèrdè
- resveratrol,
- Liponzuur,
- Fosfatidylserine,
- N-acetylcysteïne (NAC),
- ekstrakto di pipita di drùif,
- Ginkgo biloba,
- Epigallocatechinegallaat (EGCG),
- Vinpocetine.
Lokual ta pasa den selebre serka un hende ku Alzheimer, ta mesun kos ku ta pasa serka un hende ku diabétis den henter su kurpa.
Alzheimer ta probablemente e di tres tipo di diabétis ku ta afektá spesífikamente e selebre.
39,949 Bia mirá, 46 Bia mirá awe


c: text/html

text:
ORANJESTAD, 24 november 2020 Segun resumen di awe 11 persona mas a recupera di covid, a keda registra un total di 14 caso nobo di Covid-19, di cual 2 ta no-residente, ("positivity rate" awe ta 15%).
Casonan activo pa awe ta na 88, total di testnan haci na airport y hospital hunto ta 286, testnan haci na laboratorio di hospital so ta 80, total di casonan di fayecimento relaciona cu Covid-19 ta na 45
Averahe di casonan pa dia abase semanal ta 11 caso y averahe di "positivity rate" pa dia abase semanal ta 13%
Hospital ta informa cu tin un total di 7 persona interna di cual 3 ta den Cuido Intensivo y 4 isola riba piso general.
Dentro di poco nos ta drentando un temporada festivo. Un temporada unda nos tin custumber di comparti cu famia y amistadnan. E aña aki sigur lo ta uno diferente unda nos mester ta conciente cu nos no por celebra den grupo grandi manera custumber.
E yamado ta na comunidad pa den e dianan di fiesta venidero, sigui mantene distancia, sigui aplica higiena, sigui uza tapaboca, sigui test pa covid sibo tin sintoma, sigui mantene isolacion of cuarentena ora bo wordo instrui, sigui cumpli y sigui cuida. Di forma aki nos lo por disfruta di e dianan festivo sano den compania di nos famia y sernan stima.
Aruba ta conta cu bo!

robotstxt: allowed

filter: keep


text:
ORANJESTAD, 05 februari 2021. Segun resumen di awe 41 persona a recupera, a registra un total di 34 caso nobo di Covid-19, di cual 9 ta no-residente. E cifra di no-residente ta ensera no-residente cu a test na yega of salida di Aruba. Cantidad total di testnan ehecuta ayera na e diferente localidadnan na Aruba, entre otro laboratorio di hospital, laboratorionan priva y aeropuerto ta 924 test. 'Postivity rate' entre nos residentenan ta 12%.
Activo tin awe 359 caso, cantidad di fayecido relaciona cu Covid-19 ta aumenta na 62 cu morto di un residente. Forsa na famia di e fayecido.
Hospital ta informa cu tin un total di 18 persona interna di cual 10 ta den Cuido Intensivo y 8 riba unidad general di covid. Edad promedio di esnan ingresa pa extra cuido ta 64 aña.


text:
Boluntarionan ta indispensabel pa nos fundashon. Tin biaha hendenan grandi ta sinti nan mes so i esaki por kondusí na problema síkiko, manera miedu i keho di depreshon. Diariamente Fundashon Birgen di Rosario ta organisá aktividat pa tene e grandinan mentalmente i físikamente salú.
Bo tin algun ora liber? Nos ta apresiá hopi si bo ta pone bo tempu disponibel pa nos grandinan pa tene un kòmbersashon ameno ku nan, partisipá na nos aktividatnan òf bira kordinadó di evento. Nos fundashon ta buska boluntario enbolbí, entusiasmá, di tur edat, ku fásilmente por hasi kontakto, i ku ta servisial i alerta.
Nos a lanta bo interes? Tuma kontakto e via e numbernan di telefòn +5999 462 3121/8433121, ekstenshon 2119 i ekstenshon 2118.


text:
E workshop di Marine Spatial Planning, organisa door di Ministerio di Naturalesa, a tuma luga ayera mainta. Meta di e tayer tabata pa subraya e importancia di un planificacion sostenibel pa nos recurso natural, esta e lama cu ta rondona nos isla. Durante e workshop Minister- y Parlamentarionan a haya e oportunidad di bini hunto y habri dialogo pa un futuro maneho nacional pa Aruba.
E tayer di Marine Spatial Planning ta diseña door di un experto di Ministerio di Infrastructura di Hulanda den colaboracion cu UNESCO. E persona aki a bin Aruba sin pago y a provee tur material sin costo adicional pa duna guia na esnan encarga pa traha maneho.
Durante e workshop, participantenan a haya un miho comprension di e importancia di Marine Spatial Planning. A toca tema di economia maritimo, transicion energetico y efecto di cambio di clima.
E workshop ta un continuacion di e esfuerso di Minister Ursell Arends pa reorganisa e planificacion maritimo. Un prome paso tabata pa institui inventarisacion di watersports. Ademas ta trahando pa introduci un maneho sostenibel pa pesca, creando e comienso di un plataforma nacional di piscado y ahustando entre otro leynan cu ta encera spearfishing.
Minister Arends tambe a haci un compromiso boluntario den nomber di Aruba y cu sosten di ful Gabinete pa amplia e Parke Marino pa bira “island-round”, esta ful rond di Aruba. Pa medio di e workshop di Marine Spatial Planning por enfatisa e necesidad pa mas cambio den direccion di planificacion responsabel.
Diaranson 16 di november lo tin un workshop mas amplio cu varios stakeholders local riba e tereno di maneho maritimo por ehempel Santa Rosa, ATA, Parke Nacional Aruba y DNM.
Minister Arends ta manda palabra di gradicimento na tur participante y e experto di Hulanda cu a bin pa asisti na un maneho maritimo mas sostenibel pa Aruba.


text:
Gobièrnu di Kòrsou [BAKUNÁ]: Nos komunidat ta sigui bakuná, sea ku un sita òf esnan ku ta kana drenta i bakuná.
[BAKUNÁ]: Nos komunidat ta sigui bakuná, sea ku un sita òf esnan ku ta kana drenta i bakuná. Por walk-in na SDK i Sambil henter dia, di djaluna pa djasabra, segun bo Plachi di Dia. Si bo tin un sita kaba i bo ke bakuná riba un fecha mas promé, tambe por. Awor, e programa piloto Bibando Den Bario ta brinda tambe e posibilidat pa habitantenan por bakuná den nan propio bario i hasi uso di transporte grátis si mester pa yega na e bùs di bakunashon den bario.


text:
Publiká riba 20 Aprel 2022
WILLEMSTAD – Minister di Hustisia sr. Shalten Hato a realisá un bishita na servisio di Brantwer. Durante e bishita a duna un indikashon na e minister di e situashon delikado bou di kual Brantwer ta funshonando i e motibu agudo pa kual mester reforsá e personal na servisio di Brantwer.
Minister Hato a tuma nota di e krítika kontinuo ku tin den komunidat pa loke ta trata e servisio i tambe ekiponan na disposishon di Brantwer. Komo minister di Hustisia, minister Hato ta responsabel pa seguridat di pais. Brantwer Kòrsou ta un di e organisashonnan ku ta forma parti di e kadena hudisial, pues ku mester aportá na seguridat di nos pais.
Brantwer Kòrsou t’ei pa yuda skapa hende i bestia den situashonnan di peliger, prevení i minimalisá e chèns ku kandela ta ekspandé, limitá peliger di kandela i tambe prevení i limitá aksidente na un kandela. Pa kumpli ku e trabounan ankrá den e lei ku ta regardá seguridat di estado, Brantwer Kòrsou ta duna konsehonan preventivo na un manera profeshonal i duna asistensia na pueblo di Kòrsou durante kandela i/òf insidentenan den tempu di nesesidat, entre otro kalamidat i emergensha, Brantwer ta hasi esaki ku hopi dedikashon i perserveransha.
Pa Brantwer Kòrsou por kumpli ku su responsabilidat i asina aportá den seguridat di nos país, Konseho di miniser a bai di akuerdo pa reforsá Brantwer dor di habri 25 vakatura. Trahadónan di Brantwer Kòrsou, for di dia di e bishita ku minister Hato a realisá a ekspresá nan satisfakshon ku porfin nan ta hañando e atenshon nesesario pa asina nan por kumpli ku nan debernan diario.


text:
Debi na e reciente desaroyonan di COVID-19 (coronavirus), Romar Trading ta anuncia e siguiente precaucionnan pa sigura bienestar di tanto nan cliente como nan empleadonan.
Romar Trading no lo ta aceptando ningun clase di walk-in of cliente. Pa ordo, ta encurasha e clientenan existente pa sigui uza nan webshop. Adicionalmente por tuma contacto cu e departamento pa servicio pa cliente (customer service department) na 5234600 of e representante di benta asigna na bo cuenta.
Romar Trading lo sigui deliver na su clientenan. Romar Trading lo percura pa haci e mayor esfuerso conforme e standardnan di higiena. E tienda Cash & Carry lo keda habri pa clientenan cu ta desea di haci nan compra. Pa cualkier pregunta of preocupacion, por fabor tuma contacto cu Romar Trading na 5234600 Pa e ultimo informacion encuanto esaki, por fabor bishita nan pagina di Facebook.


text:
Prome Minister Evelyn Wever-Croes: Pabien Aruba! PARLAMENTO A APROBA LEY DI OMBUDSMAN UNANIMAMENTE Danki na Parlamento di Aruba
Prome Minister Evelyn Wever-Croes:
Pabien Aruba!
PARLAMENTO A APROBA LEY DI OMBUDSMAN UNANIMAMENTE
Danki na Parlamento di Aruba
Diaranson 9 di September 2020, Parlamento a aproba e ley di Ombudsman. Un ley cu a cuminsa di tempo di ex Parlamentario Zulay van Poppel (MEP). Despues como Parlamentario e tempo ey, Prome Minister Evelyn Wever-Croes a sigui traha riba e ley aki sinembargo e tempo ey no a haya cooperacion di e Gobierno anterior. Tur fraccion den Parlamento e ora a cera cabes y a prepara e ley y diaranson ultimo Parlamento unanimamente a aproba e ley.
Esaki ta e prome paso pa Aruba tin su Ombudsman. E Ombudsman ta e defensor di pueblo, cu lo brinda proteccion na pueblo. Un caminda cu un ciudadano por acudi ora cu e ta sinti su mes prehudica of cu su derechonan no ta keda respeta door di Gobierno, instancianan semi-gubernamental y otronan cu lo cay bou di e ley aki.
Ombudsman of e Defensor di Pueblo ta un institucion independiente y imparcial. E Defensor di Pueblo mester evalua kehonan encuanto diferente aspecto di e aparato gubernamental y semi-gubernamental. E mester defende e interes di e ciudadano y supervisa e calidad di e servicionan publico den un pais. Cu otro palabra E Defensor di Pueblo lo yuda comunidad investigando nan keho y of denuncia.
“Haci E Defensor di Pueblo un realidad ta un di e metanan proponi den e acuerdo di gobernacion di Gabinete Wever-Croes mirando cu e ta fortifica nos estado di derecho y ta aporta na bon gobernacion. E fondonan necesario ta aloca den presupuesto 2020 di mi ministerio y nos lo cuminsa mesora cu e operacion di e oficina aki. ”, Prome Minister Evelyn Wever-Croes a enfatisa.
Prome Minister a indica cu e siguiente paso ta pa incorpora e Ombudsman den Staatsregeling y pa Parlamento cuminsa e procedura independiente y imparcial pa nombra un Ombudsman.
“Awe ta un gran dia. DANKI na Parlamento pa pasa e ley aki”, Prome Minister Evelyn Wever-Croes a enfatisa.


text:
KORSOU A BIRA MIEMBRO NR. 181 DI ORGANISASHON MUNDIAL DI SALÚ DI ANIMAL (OIE)
KORSOU A BIRA MIEMBRO NR. 181 DI ORGANISASHON MUNDIAL DI SALÚ DI ANIMAL (OIE)
WILLEMSTAD — Dia 26 di mei último, despues di a enkamina un trayekto di por lo menos 4 aña, porfin Korsou pa medio di su delegado Dr. Arnold.J.S Dwarkasing, Director di Departamentu di Asuntunan Veterinario di Ministerio di GMN, a haña e oportunidat honorabel di ta akseptá unanimamente komo e di 181 miembro di e Organisashon Mundial di Salú di Animal (OIE) mediante e resolushon GS85/14, presentá durante e Asamblea General na Paris, Fransia.
Ku e membresia importante aki Korsou ta afiliá su mes huntu ku 180 otro pais na e organisashon pa komparti e vishon “proteha nos animalnan pa asina preserva nos futuro “.
Ademas e membresia ta ofresé nos pais oportunidat i asistensia pa nos avansá den diferente aspekto veterinario, por ehèmpel, refuerso di e infrastruktura veterinario, salubridat públiko i siguridat di alimento, stimulá krío sano i responsabel di animal, enforsá bienestar di animal a base di datosnan sientífiko i optimalisá e kòntròl di malesanan di animal i hende.
A base di e eksigensianan i rekonosementu ku e membresia ta trese kuné, tambe e ta fasilitá e trafikashon di animal òf produktonan derivá di animal pa asina e aktividatnan ekonomiko relatá ku nan por tuma luga riba un manera sigur, transparante i sigun normanan akseptá internashonalmente.


text:
Obreronan/Personan ku ke pone man na obra den sektor di konstrukshon, teknika & produkson
Reklutamentu | selekshon | alokamentu | intermediashon pa ‘ZZP’er’
Bo ta buskando trabou den sektor di konstrukshon òf tekniko, i ke gana un bon entrada? Skohe pa intermediashon dor di demt-flex!
Demt-Flex ta ofresé:
Bo meresé yudansa di un uitzendbureau ku ta yuda di kurason. Un uitzendbureau ku no ta aloká bu ‘unda ku ta’, pero na un sitio di trabòu kaminda bo ta sintà bu na kas.
Registrá bo mes via di e formulario akibounan por tuma kontakto ku nos tambe via di un di nos asesornan.


text:
Representantenan di e islanan BES na mesa dje konferensia IPKO
Den Haag- Djaweps 15 di yüni 2017 Pa promé bes for di e fecha históriko 10-10-10 e representantenan dje pueblonan di Saba, Bonaire i Sint Eustatius a haña e oportunidat pa ta presente huntu ku e delegashonnan Parlamentario di Kòrsou, Aruba, Hulanda i Sint Maarten na e konferensia di IPKO. Na e islanan BES tin vários problema ku ta rekerí atenshon, speshalmente di Hulanda ku ta direktamente responsabel pa e islanan ei. E issue ku mas a haña atenshon durante e sekshon aki ta e trayekto ku a inisiá pa inkluí e islanan BES den e konstitushon (Grondwet) di Hulanda komo entidatnan públiko (openbare lichamen). E opinionnan riba e tema aki ta diferensia hopi di otro. Ta interesante pa mira kon e tema aki ta sigui desaroyá.
Athuntu: algun potrèt dje momentu i reunion históriko aki.


text:
Detenshon relashoná ku pasport falsu.
KOMUNIKADO DI PRENSA 551/2022
22 novèmber 2022
Detenshon relashoná ku pasport falsu.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 21 di novèmber 2022, alrededor di 17.13’or personal di Imigrashon na airopuerto a
konstatá ku un hòmber pasahero, di nashonalidat Chines a purba drenta nos Isla usando un
pasport falsu.
Na e sitio polis a detené e hòmber sospechoso J.W., nasé na China di 34 aña di edat, pa e
falsikashon ariba menshoná.
A presentá e sospechoso dilanti un fiskal ouksiliar ku despues di interogashon a ordená su
enkarselamentu pendiente di mas investigashon.


text:
5 di mei
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
5 di mei ta e di 125 dia di aña (126 den un schrikkeljaar) riba e kalènder gregoriano. Ta resta 240 dia pa finalisa e aña.
A sosodé[editá | editá fuente]
- 1945 - Di Dos Guera Mundial: Hulanda tabata liberá tras di firmamentu di e acuerdo di kapitashon di e ehérsito aleman
- 1946 - Hulanda ta selebrá su promé Dia Nashonal di Liberashon
- 1949 - Mediante e Tratado di London a funda e Konseho di Oropa
- 2013 - Na Marie Pompoen, Kòrsou a tira mata e lider di partido Pueblo Soberano, Helmin Wiels.
A nase[editá | editá fuente]
A fayesé[editá | editá fuente]
- 2013 - Helmin Wiels (54), polítiko kurasoleño
A selebra/konmemorá[editá | editá fuente]
- Hulanda - Dia di Liberashon, un selebrashon nashonal di e liberashon for di un okupashon aleman durante e Guera Mundial II


text:
Pa conoce e preocupacionnan cu ta biba den henter un comunidad, ta necesario tambe pa politiconan drenta barionan y bishita mas casnan posibel pa asina nos por sa kico realmente ta e inkietudnan di nos pueblo.
Partido MEP un partido cu aña den aña afo ta keda mantene contacto cu pueblo sea bishitando esnan den necesidad, esnan cu ta yama nos pa un of otro motibo y tambe esnan cu ta acerca partido na nos CEDE na Santa Cruz cu varios problema pero especialmente di belasting.
Sinembargo, como custumber di campaña electoral, candidatonan di Partido MEP ta drenta districtonan y bishita cas pa cas hibando nos mensahe cu nos tin e plan pa cambio cu nos pueblo tin mester y merece.
Den fin di siman Lider di Partido MEP, sra Evelyn Wever-Croes hunto cu candidatonan y sostenedornan a drenta den un forma masal den barionan di Noord. Nos a scucha y tuma nota di cada preocupacion cu ta biba den cada hogar.
Ciudadanonan di Noord ta pidi pa un cambio. Hendenan cu ta expresa cu ya nos no ta bibando den un Aruba di antes na unda cu por a biba trankil cu porta y bentana habri. Aruba mester un cambio completo riba e tereno di siguridad y criminalidad. Pa MEP e preocupacion aki lo wordo atendi mesora cu pueblo duna nos sosten y permiti nos goberna e proximo 4 añanan. Nos lo trece orden y respet bek cu a wordo perdi durante e ultimo 8 añanan cu a pasa pa Aruba
Habitantenan di Noord a mustra nan indignacion cu despues di 8 aña ainda e gobierno di AVP no a construi e HAVO/VWO scol cu Gabinete Oduber a laga tur plan y financiamento cla atras na 2009. Pa Partido MEP esaki ta un prioridad, mirando cu esaki lo alivia e problematica cu tin actual cu no tin cupo na scol di MAVO pa cierto cantidad di estudiante. MEP lo construi e scol di MAVO/HAVO/VWO na Noord.
Noord a ricibi nos den gran forma. Hopi chauffeur cu tabata pasa den nan auto a baha for di caminda pa saluda nos lider y demas candidatonan.
MEP su prioridad cu Aruba ta pa pone e hende central atrobe. Hunto nos lo logra esaki. MEP lo ta drentando tur skina di Aruba den e ultimo dos lunanan aki prome cu eleccion cu nos mensahe di cambio. Aruba, Hunto p’e cambio!


text:
Notisia - Aktual
22 Notisianan
- Fecha
- Relevansha
-
Roald Lapperre en Saskia de Reuver a kòmbersá ku representantenan di ministerio di Enseñansa i direktivanan di skol
Djárason 26 di òktober Roald Lapperre (direktor general di Asuntunan den Reino) i direktor di Paisnan, Saskia de Reuver, a ...
-
Invershon den waf di Kòrsou
CDM Holding i Damen Shipyards Group huntu ta invertí 40 mion dòler den Damen Shiprepair Kòrsou. E modernisashon amplio di e waf ...
-
5.6 mion florin pa mantenshon di tres skol na Kòrsou
Minister di Enseñansa, Kultura, Siensia i Deporte resientemente a keda informá ku gobièrnu hulandes a pone mas ku 5.6 mion florin ...
-
Agènda di ehekushon pa di kuater kuartal 2022
A publiká e Agènda di ehekushon di Kòrsou pa e periodo di 1 di òktober pa 31 di desèmber 2022. Kurioso pa sa mas di e ...
-
Resultadonan preliminar enseñansa di Kòrsou.
Enseñansa tin un ròl importante den formashon di e siguiente generashon i desaroyo di komunidat den su totalidat. P’esei ta ...
-
Sektor privá i públiko ta traha huntu na un strategia teritorial-ekonómiko pa Kòrsou
Resientemente a organisá un tayer di trabou ku gruponan di interes di diferente sektor sosial pa papia tokante e desaroyo di un ...
-
Di dos Reportahe di ehekushon 2022
A presentá e di dos Reportahe di ehekushon di 2022 na Tweede Kamer i e Parlamentonan di Aruba, Kòrsou i Sint Maarten. E di dos ...
-
Revishon di klima di invershon i hasi negoshi na Kòrsou
Un revishon di e maneho di hasi negoshi i e klima di establesimentu i invershon di Kòrsou ku a kondusí na un mihó bista di e ...
-
Agènda di ehekushon pa di tres kuartal 2022
Tweede Kamer i Parlamento di Kòrsou a risibí e Agènda di ehekushon di Kòrsou pa e di tres kuartal di 2022.
-
Rekomendashonnan pa redusí ‘Red Tape’ i hasi hasimentu di negoshi mas efisiente
Pa realisá un ekonomia di Kòrsou mas sólido, dinámiko i resiliente mester promové hasimentu di negoshi i e klima di invershon ...


text:
Durante su combersacion cu e presidente Mericano, Joe Biden, e lider Chines, Xi Jinping, a laga sa cu e metemento exterior p’e cuestion di Taiwan ta inaceptabel. E status di Taiwan, den bista di Beijing un provincia renegada, mester bolbe cay bou dominio Chines, segun Xi ta “e prome linea cora” cu Merca no mester crusa.
E futuro di Taiwan ta di suma importancia pa China y e ta un asunto interno Chines, asina Xi a informa. “Cualkier cu ta busca p’e separacion fo’i Taiwan ta viola e interes fundamental dje nacion Chines.” El a sigui bisa di ta spera cu Merca respeta esey. E reciente bishita dje politico Mericano Nancy Pelosi ta un disgusto pa Beijing.
E reunion cu a dura tres ora na Bali, e dos hefenan di estado a bay di acuerdo pa mantene e linea di comunicacion cortico. Pronto e Secretario di Estado di Merca, Blinken, tambe lo haci un bishita na China pa continua cu e combersacionnan. Segun Cas Blanco, Biden a laga sa bon cla cu Merca lo sigui competi contra China. E presidente Mericano a bisa cu e competencia aki, feroz sin precedente, no mester degenera den un conflicto y e partinan mester continua discuti. Xi tambe a bisa cu no ta trata di competi entre si, segun e medionan estatal Chines. Segun Cas Blanco, Biden tambe a saca violacion di derechonan humano na Hong Kong, Tibet y e region di Xinjiang.
Sin guera Nuclear
Pa loke ta guera na Ucrania, e dos lidernan mundial ta di acuerdo cu no mester uza arma nuclear. China tambe ta profundamente preocupa p’e situacion na Ucrania, asina Xi a bisa.
Manera a anuncia cu anticipacion, Biden tambe a expresa su preocupacion na Xi p’e provocacionnan di Noord Korea. Den ultimo tempo Noord Korea a realisa un gran cantidad di prueba di misil. Biden ta spera cu China uza su influencia riba Noord Korea isola pa persuadi e homber fuerte Kim Jong-un pa haci esey modera.


text:
Dia 16 di februari 2020, Japan Karate-Do Ryobu-Kai-Aruba, âdojo Konishiâ a celebra nan di 15 aña di existencia. Dojo Konishi ta forma forma parti di Japan Karate-Do Ryobu-Kai (JKR) cual a wordo funda pa Sensei Yasuhiro Konishi, 10 Dan, y desayora pa su yiu homber, Yasuhiro (Takehiro) Konishi, 10 Dan. JKR tin diferente Dojo rond di mundo cual actualmente ta wordo lidera pa Kiyoshi Yamazaki, 9 Dan, kende alabes ta fungi como Presidente, Director International y Instructor.
Celebracion a tuma lugar diaranson, 19 di februari, conhuntamente cu sensei Felix Tromp y sensei Ligia Perregil, alumnonan, directiva y mayornan presente. Ta 15 aña pasa cu sensei Martin Materano (ex miembro di selección nacional di Venezuela entre 1982 y 1998 y Campeón Nacional den Kata desde 1986 hasta 1998), como invitado special, a inaugura e prome entrenamento oficial di Dojo Konishi. Dojo Konishi ta reflexiona ariba e 15 aña nan yena cu positivismo, alegrÃa, perseverancia y reto nan. Dojo konishi su obhetivo ta entre otro, pa mantene e alumno central y ta pone atencion ariba e progreso mental y corporal como tambe ta aporta na engrandece confianza, diciplina, flexibilidad, forsa, balance y coordinación di e alumno.
Sensei Felix Tromp y Sensei Ligia Perregil ta desea di duna palabra di sincero gradicimento na un y tur cu a aporta y ta aportando na Dojo Konishi durante tur e aña nan aki. Sin boso aporte, nos no lo por a celebra 15 aña di existencia. Di curason, masha danki!
Alabes kier a informa tur esnan cu ta intresa pa practica e deporte di karate, por pasa bisita nos na Dojo Konishi, EPB-Hato Oranjestad, ariba dia nan dialuna, diarason y diaberna, entre 5:30-6:30.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Tur aña atrobe, DUFRY Aruba ta celebra dia di hende muhe, riba dia 8 di maart. E ta haci esaki hunto cu su empleadanan, teniendo cuenta cu mayoria ta hende muhe, brindando servicio diariamente na nan tiendanan den Aeropuerto, den Caya Betico Croes y den Royal Plaza Mall. Durante e dianan aki tiendanan sa ta mas ocupa, pa cumpramento di regalo pa e hende muhe, pero e compania ta enfoca mas cu e por riba su coleganan.
Dufry Aruba ta existi pa por lo menos 20 aña caba y ta conta cu 10 tienda den Aeropuerto Internacional Reina Beatrix, 1 tienda den caya Betico Croes y 1 tienda den Royal Plaza. Hunto nan ta conta cu 80 empleado servicial, cu bon experencia y conocemento di e productonan varia cu nan ta bende, dependiendo di cada tienda.


text:
Awe diamars mainta pa 9:40 a detene e dos fugitivonan. Ta trata di Joander A. A. RAMIREZ y Jorge A. RAMIREZ.
Recherche di San Nicolas a haci e detencion na un cas na Macuarima.
Na e cas tambe a wordo deteni e dama di inicial E.A. pa articulo 2:146 di nos codigo penal. Articulo 2:146 di nos codigo penal ta papia di esun cu libera of juda na liberacion di un persona cu tin un castigo di prison ta castigabel cu maximo 4 a├▒a di prizon.
Husticia a traha incansablemente pa logra pone man riba e dos fugitivonan aki.


text:
Nicolás Maduro
Nicolás Maduro Moros (Caracas, Venezuela, 23 di novèmber 1962), ta presidente di Venezuela (2013-presente). Prome ku a okupa e puesto aki, e tabata presidente di e asamblea nashonal di Venezuela, entre yanüari 2005 pa ougùstùs 2006. Entre ougùstùs 2006 te ku janüari 2013, Maduro tabata minister di asuntunan exterior. Entre october 2012 pa mart 2013, e tabata vice presidente di Venezuela. Despues di e morto di presidente Hugo Chávez, Maduro a wòrdu elegí komo presidente di Venezuela riba 19 di aprel 2013. Maduro a ganá e elekshon di 2013 ku 7.587.532 voto (50,61%) mientras su oponente, Henrique Capriles Radonski, a hanya 7.363.264 voto (49,12%)--un margen di 1,5%.
Maduro ta lider di e Partido Sosialista Uni di Venezuela (PSUV). Prome ku ela bira un politiko, e tabata konduktor di konvoi i un lider di sindikato den e metro di Caracas. Maduro ta kasa ku Cilia Flores, un politiko, ku a remplas'e komo presidente di e asamblea nashonal den 2006, asina birando e prome muhé ku a okupa e puesto aki.


text:
“Laga mi cuminsa na bida cu den un estado di derecho, ami como Minister di Husticia por ta den desacuerdo of tin un diferencia di opinion cu Ministerio Publico. Nan ta un instancia independiente, pero no obstante esey Bo por diferencia di opinion cu nan. Y den e caso specifico aki, mi a participa esey na nan tambe”, asina Minister mr. Andin Bikker a anuncia awe durante un conferencia di prensa. El a anuncia esaki despues di hopi critica den comunidad, relaciona cu e decision di Fiscal pa duna un turista Mericano pedofiel un boet den un TOM-Zitting y despues por a bandona nos isla sin problema.
Minister mr. Andin Bikker awor a revisa kico ta den su discrecion pa evita y adresa e situacion aki. Segun e mandatario, e tin un comision cu ta lidera dor di un profesor, cu ta conseha nan riba e codigo di procedimiento penal. Bikker lo pidi e comision un conseho por medio di e “aanwijzingen voor opsporing en vervolging”, cu lo por duna instruccion cu casonan di e indole aki, cu no por manda nan un TOM-zitting.
Mas ainda, Minister Bikker lo purba amplia, den un nota di cambio den e ley, tur esunnan cu tin derecho pa apela un decision asina di Fiscal na Ministerio Publico. Ora Fiscal dicidi cu e no lo persigui un hende y cu e caso lo bay TOM-zitting, pues e persona ta paga un boet y e caso a termina eynan, cu famia of “direct belanghebbende” cu nan tin e derechi pa por apela na Corte Comun di Caribe Hulandes.
Mas leu fundacionnan cu tin den nan statutonan cu nan ta protega derecho di criaturanan, cu nan tambe tin derecho pa apela un decision asina di Fiscal. Minister Bikker awor kier amplia e derecho aki den cual e Ombudsman tambe lo haya e derecho pa apela un decision asina.


text:
Kralendijk- Gezaghèber Edsion Rijna lo ke mira 75% di e adultonan na Boneiru bakuná promé ku luna di yüni 2021, di moda ku e isla por habri bèk na un manera seif.
Esaki Rijna a bisa djaweps mainta den un entrevista ku Sylvia de Leon, di AworBonaire i Bonaire.nu. Na tur tin masomenos 16.000 adulto riba e isla. Esaki ke men ku masomenos 12.000 inhabitante lo mester wòrdu bakuná. Segun Rijna a splika, esaki por sosodé solamente si logra pasa mas hende e bakuna pa dia. ‘E intenshon ta pa habri mas linea pa bakuná, i tambe e idea ta pa kuminsá bakuná 6 dia pa siman, na lugá di 5’.


text:
Kralendijk – Selebrashon di dia di Boneiru e aña aki ta tuma lugá dilanti Bestuurskantor pero di un forma adaptá ku algun invitado teniendo kuenta ku e reglanan di covid. Manera tur aña pa e okashon aki gobièrnu di Boneiru a instituí un komishon pa organisá e festividat aki, ku ta nos dia nashonal.
E tema di e aña aki ta “Unidat ta e yabi pa libertat”
E dia ta kuminsá ku un reunion sòlèm di konseho insular na Passangrahan pa 08.30. E parti protokolar lo sigui pa 09.35 ku e gruponan uniformá ku lo marcha i bou di e tononan di nos himno nashonal ku ta interpretá dor di un kor lo hisa e bandera gigantesko di Boneiru.
Despues di e parti di hisamentu di bandera lo sigui ku e parti eukuméniko siguí pa algun kansion di gospel dor di kor San Luis Beltran, diskursonan, rekonosementu na nos suidadanonan di honor i ta sera e selebrashon ku un bunita shou.
Sperando ku kada suidadano ku ta stima e pida baranka aki, krea un sentimentu di patriotismo i demostrá esaki tambe. Esaki por sosodé pa medio di un bandera sea na kas òf na outo, un steker, pen, vestuario òf di kualke manera ku bo por ekspresá ku bo ta un boneriano i ku amor inmenso pa bo isla.
Pueblo Boneriano por sigui e e reunion sòlèm i e parti protokolar mainta atrabes di nos medionan di komunikashon.
Entidat Públiko Boneiru ta deseá henter pueblo di Boneiru un felis i dushi Dia di Boneiru.
Lesa tambe:
- Pakusnan por habri te mas lat promé ku dianan di fiesta
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut


text:
The content originally appeared on: Diario
E realidad di union Venezuela y Colombia den porta di Aruba
*Ocho barco cu fugitivo lo a wordo intercepta dor di armada
*Kico ta spera region cu fracaso di e revolucion di Putin?
ORANJESTAD(AAN)- Mientras comunismo no bira realidad na un pais, ta dificil pa splica ciudadanonan cu Comunismo ta simplemente e mihor formula di dictadura.
Mundo a bira complaciente cu e sistema Comunista, cu despues di caida di Union Sovietico a entrega mundo e impresion cu peliger a pasa.
Rusia tabata haci uzo di inversionnan di placa di paisnan liber, cu a establece nan mes na Rusia despues di caida di Union Sovietico.
Na Rusia nada a cambia realmente cu excepcion di e hecho cu regimennan Ruso a permiti e Ruso cera conoci cu icecream pero no a entrega e Pueblo Ruso e derecho di democracia y di dignidad di un hende cu no ta esclavo di estado.
Esclavo di estado ta e mihor forma pa describi e ciudadano di un dictadura Comunista, cu for di su introduccion na Rusia a splica mundo cu e ta mucho mas cu loke mundo kier yama socialista.
Sin dictadura, comunista no por existi pasobra e horta di hende e derecho di alcansa obhetivanan personal y ta uza esfuerso di e ser humano pa dirigentenan haya loke nan kier.
Vladimir Putin na 2022 a canta un revolucion comunista nobo na un mundo cu a contesta. Pero dia ta pasa, luna ta pasa y ainda e problema no ta soluciona.
Mundo liber ta tene su mes na tur tipo di modelo di democracia y derecho, mientras cu e sistema comunista ta tene su mes na e unico modelo cu e conoce cu ta e modelo di fiera cu ta mata pa e por sigui existi.
Na e momento aki, un situacion sumamente serio ta reina y Putin ta pone presion riba su propio hendenan pa nan drenta ehercito y busca nan morto.
Na Rusia cantidad di ciudadano Ruso ta trata na bandona e pais, mientras Ukraina ayera a mustra cu el a haya mas arma pa defende su mes.
Cu Putin ta landa actualmente den lama bruto, ta algo cu tur hende por mira. E pregunta serio ta, kico lo pasa cu mundo si e revolucion di Putin fracasa y na un forma of otro Putin desaparece for di mapa.
Putin no ta ni e prome ni e ultimo dictador cu mundo a conoce. Kico a pasa cu tanto dictadura?
Sinembargo cu e dictadura comunista, tin un problema mas. Comunismo no ta un concepto di un solo pais. Den porta di Aruba tin dos pais cu ta bira un forsa comunista peligroso.
No ta na Rusia so refugiadonan ta busca forma pa bandona dictadura y alcansa libertad.
Informacionnan di DIARIO ayera a mustra cu Armada na Colombia a intercepta ocho barco cu 118 refugiado di Venezuela a bordo.
E loke ta pasa na Rusia, ta realidad di Venezuela sigur y lo bira realidad di Colombia na man di un presidente comunista, cu a bira aliado di Nicolas Maduro,
Kico ta bay pasa den porta di Aruba den desaroyonan mundial?
Kico lo pasa si logra baha Vladimir Putin cu ta landa den olanan pisa na su pais?
E decision pa tene e fronteranan cu Venezuela cera, ta hopi importante pa Aruba, caminda publico mester cuminsa presta mas atencion na e resultado directo di e guera di Ukraine cu tin mundo den un inseguridad total!
E aliansa comunista di Venezuela, ta yega mas leu cu e lazo di Putin. Si Putin zink den e olanan cu el a provoca, kico lo pasa cu e cadena comunista, aliado di regimennan sumamente peligroso pa stabilidad mundial?
E hecho cu refugiadonan di paisnan comunista ta aumenta rond mundo, ta papia un palabra cla!


text:
Kralendijk – Tin 92 kaso aktivo di Covid-19 na Boneiru awe 8 di sèptèmber 2021. Di e 111 resultadonan di tèst ku a drenta 22 a resultá di ta positivo. Di e personanan ku a tèst positivo e fuente ta konosí. Niun hende a rekuperá di Covid-19.
Pa mas informashon tokante biahe, paisnan di riesgo i reglanan aktual: www.boneirukrisis.com.
Ta importante pa ora bo tin keho bai tèst. Importante ta pa keda warda den karentena. No sali pa bo no kontagiá otro persona. Keda kas pa no kontagiá otro persona pafó. Pa baha e sifra di kontagio ta importante pa mantené e reglanan di higiena. Tene 1,5 meter distansia i laba man ku awa i habon pa evitá kontagio ku e vírùs di corona.
Bo tin keintura, doló di garganta òf kualke otro síntoma relatá na Covid-19? Keda bo kas i yama 0800-0800. Mantené e instrukshonnan di higiena. Kome salú, drumi sufisiente i move regular pa hisa bo resistensia. Kuida bo mes i esnan rònt di bo.
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
ORANJESTAD,Aruba
Entrante 16 di maart te cu 31 di maart 2020,
oficina di Bureau Sostenemi lo ta cera pa publico.
Esaki ta en conexion cu e situacion actual di Corona Virus
(COVID-19), y e medidanan cu a tuma pa prevencion di
transmision di e virus.
Tur servicio na nos cliente ta posibel solamente via nos liña di
telefon 5881010 y via nos email sostenemi@aruba.gov.aw
Esnan cu tin un cita pendiente por yama nos pa ricibi mas
informacion.
Asina cu bin un cambio Bureau Sostenemi lo anuncia esaki via
tur medio nan di comunicacion.


text: KRALENDIJK — Awe mainta por a tuma nota ku a kuminsá ku preparashon pa ponementu di lus relashoná ku temporada di Pasku. Kisas ta parse trempan òf tin hende ta bisa, Pasku di nasementu di niño Hesus ta leu. Importante ta pa prepará for di trempan pasobra e dianan ta pasa rápido. Manera hopi ta bisa luna di novèmber i luna di desèmber tin otro velosidat kompará ku otro lunanan di aña. E ta un bisá ku no ta realidat, sinembargo e dianan di e lunanan ariba menshoná, ta pasa komo si fuera nan ta diferente for di otro lunanan di un aña. Riba potrèt esnan ku tabata baha kos for di trùk i pone riba rotònde di Sùrnan di Roosendaal dilanti di parokia San Bernardo.


text:
Wowo di horcan Enrique tabata cerca di costa di e pacifico di Mexico, a provoca un emision di alerta na e zona di costa na estado di Jalisco. Un aviso di vigilancia di NHC ta den vigencia for di centro turistico y puerto maritimo di cargacion na Jalisco.
Tambe tabata mantene un alerta di tormenta tropical for di varios estado na Mexico y na varios luga turistico, pero e horcan Enrique a debilida na Los Cabos. E centro di Horcan a bisa cu Enrique tabata genera biento di 150km pa ora, avansa nort di 13 km pa hora y pronostica cu lo bira mas leu.
E awasero si por provoca inundacion y deslisamento di tera. Te cu awo tin dos persona cu a perde nan bida pa motibo di ola halto, segun e prensa local.


text:
Durante un entrevista cu artista multidisciplinario Jess Wolff, Bon Dia a combersa cu e artista riba e importancia di experimenta tanto den creatividad como den bida y tambe riba tema di raiznan di carnaval.
Artista multidisciplinario Jess Wolff actualmente ta guiando gruponan regular den sesionnan pa traha dibuho titula Doodles n Drawings. Cada diamars na Pop Up Cafe na fin di caya pa 7or di anochi un grupo di persona ta reuni pa asina come pizza y traha dibuho, sin importa nan nivel di tecnica y conocemento den e sesionnan. E sesionnan ta wordo guia di tal manera cu ta duna espacio na cada persona pa desaroya nan propio creatividad y laga esaki bay di manera liber.
Loke dibuho ta representa
Bon Dia a combersa cu e artista, kende ta splica cu traha dibuho ta un di e practicanan cu ta sirbi manera un tipo di lijm cu ta link tur e diferente disciplinanan cu e artista ta uza den su practica hunto. Specificamente den contexto di e sesionnan di Doodles n Drawings, sra. Wolff ta splica cu e idea ta pa no limita ni tin control riba loke e personanan traha. Pues no ta trata di domina tecnica. Esaki mirando cu hopi hende cu no tin experiencia den expresionnan artistico hopi biaha ta worry mucho hopi pa algo ta bunita of perfecto, segun sra. Wolff. Esaki no ta algo cu ta yuda e proceso creativo sra. Wolff ta splica pasobra dibuho ta un practica cu por wordo uza pa ‘haya bo mes y deal cu emocionnan’.
Sinembargo, traha dibuho hopi biaha lo intimida menos cu pintamento y otro medionan, pues ta un bon manera pa drenta den procesonan di creatividad cu pa sra. Wolff tin nan beneficio pa estado mental tambe. “E flow cu bo ta drenta den dje ta un tipo di meditacion. Ami mes ora mi ta keda pega cu otro trabounan ta bin bek na dibuho pa haya mi caminda bek den loke mi tabata haciendo.”
E artista y su trabou interdisciplinario
Cu un portfolio y trayectorio extenso, sra. Wolff no solamente ta envolve su mes den diferente exposicionnan y proyectonan artistico cu meta pa fomenta creatividad bou comunidad, si no cu el a yega di organisa diferente proyectonan y exposicionnan bou nomber di colectivo di arte Much’i Mondi. Entre otro e artista a yega di duna varios Kid’s Camps na centro creativo BEAM hunto cu otro artistanan local manera Beach y Velvet Zoe Ramos, pero tambe el a yega di organisa un serie di evento yama Translucent Moon cu a haya 3 edicion den diferente añanan. E eventonan aki a duna un luz diferente na luganan manera hofinan den Parke Arikok por medio di ilumina esaki cu arte y expresion di tur disciplina y cu colaboracion di tanto artistanan local como internacional.
Pa loke ta trata e artista su trabou creativo, esaki tin un caracter multidisciplinario unda ta haci uzo di diferente medionan manera textiel, dibuho, klei, pintamento y diseño di paña. Den tur esaki e artista ta splica cu e ta sinti su mes como autodidact den henter e rango di trabou of medio cu e ta envolve su mes den dje. “Mi no a siña ningun tecnica specifico na scol, loke mi a siña eynan ta con pa tin mi mesun handschrift, di manera di bisa.”
Sra. Wolff ta haya cu e proceso di acepta cu su manera di siña ta autodidact, tabata uno confuso. “Mi ta mira cu hopi hende sea den expresion of otro cos ta experimenta pa un tempo y despues ta determina kico nan kier sigui bay profundisa nan mes mas den dje. Pero mi ta sinti cu mi no tin limite den mi universo di exploracion. No cu ta malo pa scoge e manera ey, pero personalmente mi no ta sinti cu mi tin cu wanta mi mes mucho duro na un caminda specifico pasobra mundo ta hopi habri y tin libertad pa explora.”
Den mesun rosea e artista multidisciplinario a splica cu despues di a wordo invita pa crea un trabou den Museo Historico su exposicion ofishi cu tema di vlechtmento den historia di Aruba, el a haya sa cu su antepasadonan di Savaneta tabata e personanan cu a cuminsa cu e ofishi riba nos isla. Esaki tabata un momento di claridad pa sra. Wolff, kende pa hopi tempo tabata tin un talento natural pa vlechtmento. Pa sra. Wolff, expresion ta e libertad cu cada persona tin pa por deal cu e retonan cu nan ta carga den nan bida personal.
‘Mi kier mas hende ta habri pa experimenta’
“Mi ta identifica mi mes cu experimenta y mi deseo ta cu mas hende ta habri pa experimenta den cualkier forma pa haya nos propio estilo y nos propio bos.”
Si esaki por wordo aplica fuera di creatividad y tambe den un sentido mas general, e artista ta haya cu specialmente na Aruba unda nos ta wordo afecta hopi por medio di loke ta rond di nos, e ta keda primordial pa experimenta y tin ‘nos propio identidad, opinion y perspectiva’.


text:
DEN HAAG – Hulanda ta fia e islanan sentenáres di miónes pa e krísis di corona, i ta eksihí hopi di e islanan. Nuebe pregunta tokante e akuerdo ku kisas ta bai fòrsa Aruba, Kòrsou i Sint Maarten seis aña largu di hasi reformashon grandi.
E islanan ta haña sentenáres di miónes di fiansa. Kiko Den Haag ke haña bèk pa esaki?
Ku e pandemia di corona e ekonomia na e isla a haña sla masha duru. Trabou i kosto di bida ainda ta kore riesgo na Aruba, Kòrsou i Sint Maarten. Nan gobièrnunan no a konservá reserva pa wanta e slanan. Hulanda ta fia nan sèn sin pidi interes, pero en bes di esaki ta pidi reforma grandi. Por ehèmpel e edat di penshun mester subi lihé, e ekonomia mester bira ménos dependiente di turismo i e direktornan di nv di gobièrnu mester gana ménos sèn.
Pakiko tin tantu krítika anto riba polítika di Den Haag?
Polítika na e islanan ta haña masha dia kaba ku mester bini reformashon. Hopi hende ta frustrá ku Hulanda ‘ta malusá un krísis enorme pa fòrsa eksigensia polítiko’. Nan mester a guli òf keda sin nada nan lidernan di gobièrnu ta haña. Un ehèmpel: Hulanda mes despues di a ‘pòlder’ nuebe aña tin un akuerdo di penshun, kaminda awor ta fòrsa e islanan pa sin deliberashon subi e edat di penshun.
Ademas ta bini supervishon hulandes na e islanan riba tu e ‘sèn di pagadó di belasting hulandes’. Tin e miedu ku gobièrnu hulandes i su ámtenarnan den práktika ta esnan ku ta bai bisa eksaktamente kon tur kos mester sosodé. Anto seis aña largu.
Ta parlamento ta manda na e islanan ainda òf den práktika nan a duna e miembronan di Kamer e poder?
Esei ta un pregunta importante i di prinsipio pa e islanan. Pasobra hopi miembro di Kamer por haña ku nan mes ta representante di pueblo pa henter Reino, pero mayoria di e hendenan na e islanan no tin derechi di vota ora ta trata di elekshon di Tweede Kamenr.
Den Haag por disidí djis numa ku Aruba, Kòrsou i Sint Maarten mester bai ekonomisá asina pisá, reformá i kon eksaktamente nan mester saka e tur sèn fiá?
Sigur sigur Hulanda no por djis disidí esaki. Via e Statüt di Reino sí por hasi tur sorto di palabrashon ku ta bai den un lei di konsenso di reino. Mester logra entendimentu sí na e nivel di mas haltu: pasobra pa un palabrashon ku ta bai asina leu tur e parlamentonan mester aseptá e lei.
Kada pais den Reino tin su propio konstitushon. Mas haltu ku esaki tin e Statüt kaminda Hulanda i e islanan na 2010 a palabrá di nobo kon nan lo anda ku otro i ken awor ta responsabel pa kiko.
Algun ehèmpel: ku Aruba, Kòrsou i Sint Maarten tin outonomia i ku kada un di e islanan ei tin nan propio parlamento i gobièrnu, ku Boneiru sí ta un munisipio di Hulanda, ku nos tin nashonalidat hulandes i ku Den Haag no por kita esei di nos, i ki ora i kon por rekurí na Defensa na e islanan.
Kuminsamentu di sèptèmber Konseho di Minister a aseptá Coho (Órgano Karibense pa Reformashon i Desaroyo) kaba. Tantu e gobièrnunan di Aruba, Kòrsou i Sint Maarten i di Hulanda ta di akuerdo. Ke men tòg nan ta kla anto?
Falta hopi pa nos ta kla. For di e brote di corona e islanan mester di sèn urgentemente. No por warda mas ku un aña te ora tur kos ta reglá bon, ku lei, segun Statüt, pasobra hende i kompania tin nesesidat di sèn urgentemente. Lo dura lunanan ainda promé ku a introdusí un lei di konsenso di reino. Esaki mester sosodé via parlamento.
E islanan por bari e kondishonnan di Den Haag for di mesa ainda?
Sigurno. Pasobra te aworakí a hasi palabrashon polítiko so. E plan no ta reglá den lei ainda. I esei ta henter e punto pa Den Haag. Awor e islanan por bisa ku tòg nan no ta gusta e kondishonnan mas, miéntras nan a haña sentenar di miónes di plaka i ainda no a hasi e reformashonnan ku nan a primintí.
Kiko ta bai sosodé e lunanan binidero?
Konseho di Estado na Den Haag a wak e proposishon di lei i a duna un konseho. E veredikto tabata asina krítiko ku gobièrnu di Hulanda mester a hasi korekshon. I entretantu esaki a sosodé. Asina e Konseho di Estado wak esaki un bia mas, ta manda henter e pakete pa Tweede Kamer pa vota. Ki dia eksaktamente e debate di Coho lo tuma lugá ainda no por bisa. E meta ta sí pa regla esaki e aña aki mes.
Espesialmente Kòrsou i Sint Maarten ta spera ku ainda por adaptá e proposishon di lei. E parlamentarionan hulandes kisas por yuda nan ku esaki?
Den práktika ta solamente Tweede Kamer por hasi kambionan grandi. Esei ta sosodé via amienda separá ku e miembronan di Kamer por proponé pa vota pa nan durante un debate. Ora Kamer a aseptá e proposishon di lei i e eventual amiendanan, ta e parlamentonan na e islanan ta na turno. Bon mirá nan por solamente aseptá òf rechasá henter e pakete.
Ke men Kòrsou, Aruba i Sint Maarten promé mester sa di konvensé un mayoria di miembro di Kamer, promé ku e debate. E kantidat di miembro di Kamer ku ta pro kondishonnan ménos severo, aktualmente no ta sufisiente pa adaptá e proposishon di lei.
Kua partidonan na Den Haag tin krítika riba Coho?
Solamente D66 (ku 24 asiento), Partij van de Arbeid (9), ChristenUnie (5), Denk (3) i Bij1 ( 1 asiento) tabatin krítika riba e Coho aktual. Esei ta 42 di e 76 asiento ku ta nesesario pa un mayoria. Ke men mester lobby hopi na Den Haag pa e parlamentarionan krítiko i e representantenan di gobièrnunan di e islanan.
Kiko ta sosodé si aworó parlamento di Kòrsou bisa ‘nò’?
E isla ku manda e proposishon di lei pa hèmber di shushi, mésora no ta haña ayudo finansiero mas i mester paga tur kos bèk mésora, promé minister Pisas di Kòrsou a atvertí. I esaki – manera e kos ta pinta aktualmente – ta mustra manera un reseta pa mas desempleo i pobresa.
E tempu binidero na e islanan lo trata espesialmente di strategia. Si un kompromiso ku Tweede Kamer no logra, tin miembro di Staten ku tòg ta haña ku mester bisa ‘nò’. Nan ta pensa pa di e manera ei aun fòrsa un akuerdo nobo, pasobra e polítikonan na Den Haag no ke pa míles di hende mas kai den pobresa.
Ke men por sosodé aworó ku un mayoria den parlamento na e islanan bisa ‘nò’. Konseho di minister di Reino p’esei a disidí ku si por ehèmpel Sint Maarten hala kita, e akuerdo ku Aruba òf Kòrsou no ta na peliger.


text:
Na 2001 Aruba a ratifica e Tratado di Derecho di Mucha y esey kiermen cu e ta asumi cierto responsabilidad pa na un forma mas completo posibel pa salvaguardia y proteha e derechonan di mucha mediante di e diferente articulonan cu ta describi den e Tratado.
For di 20 di november 1989 Nacion Uni a bin cu Tratado di Derecho di Mucha. Den e Tratado di Derecho di Mucha tin 54 articulo cu palabracion concreto tocante derecho di mucha y hoben te 18 aña. Tratado di Derecho di Mucha ta un di e Tratadonan di Derecho Humano. E Tratado di Derecho di Mucha ta implementa directamente e definicion di e Declaracion Universal di Derecho Humano riba mucha y ta agrega cu e mucha tin un necesidad di proteccion, cuido special, inclusivo proteccion huridico, tanto prome como despues di nacemento.
Pa duna ehecucion efectivo y eficiente di e Tratado Internacional di Derecho di Mucha como tambe e LV Kinderopvang gobierno a dicidi pa bin cu un entitad den forma di departamento pa menor (mucha y hoben), esta Departamento di Mucha y Hoben (DMH). DMH lo ta na encargo di ehecuta diferente proyecto y trayecto cu ta relaciona cu e areanan menciona, pa salvaguardia e derecho di nos mucha- y hobennan. Departamento di Mucha y Hoben (DMH) a inicia su trayecto for di 2020 y finalmente despues di 2 aña a keda cla oficialmente. A pesar cu pa 2023 DMH lo sigui haci su trabounan ‘budget neutral’.
DMH su vision ta: Cu e mucha- y hobennan, naci y cria na Aruba, ta crece den un ambiente trankilo y pacifico, yena di amor y siguridad, unda nan derechonan, siguridad, proteccion y igualdad di oportunidad di desaroyo como mucha y hoben ta garantisa.
DMH su mision ta: Adkiri conocemento y experticio di e profesionalnan. Aplica e supervision di calidad di maneho nacional y di e leynan relaciona cu e derechonan di mucha y hoben na Aruba. Di e manera aki, ta crea e precondicionnan necesario na Aruba, riba e areanan cu ta relaciona cu siguridad, proteccion y desaroyo saludabel y optimal pa nos mucha- y hobennan desde un edad trempan.
DMH su meta general ta: Duna un caracter structural y sostenibel na e derechonan di mucha y hoben, manera ta estableci den e Tratado Internacional di Derecho di Mucha, door di entre otro, respeta y garantisa e condicion- y comodidadnan dentro di e centronan di cuido preescolar y extraescolar, mehorando e siguridad y proteccion, bienestar general y e oportunidadnan di un bon desaroyo saludabel.
3 Tratado den ehecucion
Un di e prome tratadonan cu a inicia cu ne ta, Articulo 19: Derecho di Proteccion contra abuso/maltrato. Y esaki ta den e forma di Codigo di Proteccion, unda e profesionalnan den 4 sector: Enseñansa, Social, Husticia y Salud ta traha na un forma uniforme, structura y delinea con ta anda cu sospecho di abuso di mucha.
Tambe ta dunando forma y contenido na Articulo 18: Bon educacion y cu gobierno mester percura pa tin centronan di cuido preescolar y extraescolar bon regla, unda ta garantisa siguridad y bienestar general di e muchanan aki.
Y Articulo 23, mucha cu disabilidad. Aki ta trahando pa desaroya henter un sistema di intervencion trempan pa e muchanan di 0-4 aña cu ta bishitando un centro di cuido di mucha.
Pues di e forma aki Departamento di Mucha y Hoben (DMH) lo sigui traha hunto cu diferente stakeholders riba diferente proyecto y trayecto, cu e meta final y holistico di bienestar general, proteccion, siguridad y desaroyo optimal y saludabel di nos mucha- y hobennan na Aruba.


text:
Oranjestad -Den mi compromiso pa contribui den gobernacion di mi dushi Aruba mi ta bolbe expresa algun cos. Gobierno actual no tin arte, ni parte di e debe astronomico cu Mike Eman y su partido AVP a crea. A goberna desde 2009-2017 malisimo. Mi ta nenga di acepta cu e digno pueblo di Aruba no sa esaki. Mi no por acepta cu cierto hende kier sigui manipula e realidad amargo cu ta toca nos pa e siguiente añanan nos dilanti. Pero laga mi bisa esaki. Tanten cu e deficit no baha, e debe no por baha. Ora nos crea un crecemento economico den sector priva Foreign Direct Investment (FDI), nos debe nacional ta cuminsa baha y por trece esaki bek na normanan aceptabel den Reino Hulandes. Logico ami ta kere cu e crecemento aki mester pasa pariba di brug pasobra no ta aceptabel mas pa nos sigui desaroya Aruba den e mesun area. Gobierno su aparato ta yen, na unda cu no por papia mas di sostenibilidad den e sector aki. No tin logica basa riba interes general cu lo acepta cu nos desaroyo ta sigui den e rumbo aki. Tanten nos sigui kere den un politica cu no a hiba nos na mas prosperidad real, nos no lo alcansa pa saca nos pueblo di e desaster nacional aki. Nos ta bayendo pa di 4 aña cu no tin crecemento economico. Pues dimes no por paga e debe astronomico riba nos cabes y tambe futuro generacion.
Estado di bancarota
Actual Minister President Evelyn Wever Croes a presenta un plan multi-frontal di rescate siman pasa: E situacion ta mas malo cu nos a pensa. Practicamente tur departamento di estado ta den rood. Tin hende ta bisa cu Sra. mr. Evelyn Wever Croes a bisa cu no lo bin cu medida of ahustacion. Segun Mike Eman, cu el a bisa cu e por soluciona e problemanan di e gobierno anterior. Con esaki lo ta posibel si Arubus, ATA, Postkantoor, Arutram, Aruparking, Serlimar, Utilities N.V., Elmar, WEB a wordo masacra cu e famoso Green Conference/Europe Meets America cu NO a trece crecemento economico, AZV, SVB, APFA, proyectonan di Bo Aruba, PPP sin control debido manera Hospital, Green Corridor, Watty Vos Blvd y edificionan di MFA’s. Practicamente tur cos ta den estado di bancarota. Aah prome cu mi lubida, e “BON DEAL” di nos refineria di Mike Eman, Mike de Meza y Richard Arends a laga RdA tambe cu 70 Miyon den rood. Un San Nicolas na suela den tur sentido. Ex-Minister President Mike Eman nunca a presenta un plan structural y real na nos situacion. Tur locual el a haci ta crea debe y mas debe cumprando tur hende na un manera dictatorial y anti-constitucional. Nos di Movimiento Electoral di Pueblo a hiba un oposicion fuerte contra e maneho neoliberal di AVP, pero pa nos mala suerte pueblo a dicidi otro na 2013. Na e momento ey pueblo no a realisa kico Mike Eman tawata kiermen cu “Ainda Falta” pa kita honor y dignidad di tur hogar aki na Aruba.
E clase trahador merece mas
Paisnan manera Hapon 200% di debe, Grecia 160%, un tiki mas cerca den nos region ta Puerto Rico y Jamaica tambe cu debenan nacional astronomico cu tur e consecuencianan negativo pa cu nan pueblonan. Cada pais ta diferente den recurso y desaroyo, p’esey no por compara niun pais cu otro. Por haya un idea si con por soluciona problemanan similar. Grecia no tawata tin un plan y esaki a complica cos mas aun. Minister President actual a presenta un plan di rescate/crisis. Tambe a mustra e curashi pa bin cu reforma fiscal mas tarda pa 2019. Esaki lo ta e solucion pa Aruba a largo plaso si TUR hende coopera. Mi ta sostene e plan 297 pa trece Arubanonan bek Aruba, algo cu mi a expresa den pasado en conexion cu reapertura di nos refineria cu a fracasa totalmente. E clase trahador merece mas di nos economia despues di 32 aña di Status Aparte combina cu mas oportunidad pa desaroyo academico mas pagabel. Banco Central di Aruba mester bin cu un maneho pa baha interes pa por brinda mas na nos pueblo. Nos mester crece e economia di Aruba pasobra nos a yena e isla aki te unda cu awe nos ta e di dos isla mas pobla na Mundo despues di Barbados. Nos tin problema cu salud publico combina cu envehecimento di nos poblacion. Nos mester nos hubentud. Nos no por perde nan: E atraconan, dropouts, adiccion, formacion di gang esaki no ta yuda nos pais den absolutamente nada. Gobierno tin e tarea di goberna pa tur hende riba e isla aki por yega na un bida sostenibel. Gobierno di MEP/POR/RED ta bezig cu esaki butando e ser humano central den tur e retonan cu Aruba ta enfrentando. No ban lubida e situacion cu Venezuela cu ta alarmante y ta perhudicando nos region.
Union ta haci forsa
Tin hopi trabao pa haci pero tur esaki nos por logra den UNION solamente. Nos no tin tempo mas pa argumentonan sin base y sigur nos no tin tempo mas pa erornan den pasado manera ora MEP tawata bezig cu reforma fiscal na 2007 cu no a bay manera planea. Ban stop di crea un pais unda cu mas di 85% ta e clase trahador cu sueldonan cu no ta yega den un economia importador, 10% clase media y 5% super rico. Ban crea un Aruba unda cu e clase trahador, 30% ta nivel (1), 30% nivel (2) cu ta participa mas husto posibel den crecemento di nos economia, un clase media di mas o menos 30%: profesionalnan ta nivel (1) y entreprenuers nivel (2), y e resto “rico”. Nos por crea un isla Caribense cu realmente ta contribui na democracia participativo den nos region den siglo 21!
Rudy Richardson di MEP: Den Union Nacional nos lo crea un Aruba mas husto den siglo 21Posted: March 28, 2018 in Uncategorized
Oranjestad -Den mi compromiso pa contribui den gobernacion di mi dushi Aruba mi ta bolbe expresa algun cos. Gobierno actual no tin arte, ni parte di e debe astronomico cu Mike Eman y su partido AVP a crea. A goberna desde 2009-2017 malisimo. Mi ta nenga di acepta cu e digno pueblo di Aruba no sa esaki. Mi no por acepta cu cierto hende kier sigui manipula e realidad amargo cu ta toca nos pa e siguiente añanan nos dilanti. Pero laga mi bisa esaki. Tanten cu e deficit no baha, e debe no por baha. Ora nos crea un crecemento economico den sector priva Foreign Direct Investment (FDI), nos debe nacional ta cuminsa baha y por trece esaki bek na normanan aceptabel den Reino Hulandes. Logico ami ta kere cu e crecemento aki mester pasa pariba di brug pasobra no ta aceptabel mas pa nos sigui desaroya Aruba den e mesun area. Gobierno su aparato ta yen, na unda cu no por papia mas di sostenibilidad den e sector aki. No tin logica basa riba interes general cu lo acepta cu nos desaroyo ta sigui den e rumbo aki. Tanten nos sigui kere den un politica cu no a hiba nos na mas prosperidad real, nos no lo alcansa pa saca nos pueblo di e desaster nacional aki. Nos ta bayendo pa di 4 aña cu no tin crecemento economico. Pues dimes no por paga e debe astronomico riba nos cabes y tambe futuro generacion.


text:
Bida ta mas complica cu antes y ta importante como tata pa ta envolvi den bida y desaroyo di bo yiu. Esaki no kiermen cu bo ta dun’e tur cos cu e kier of cu bo tin cu entreten’e cada minuut.
Locual ta importante ta cu bo yiu sa cu e por conta riba bo pa sosten emocional ora e tin necesidad di esaki. Sea bo ta un tata casa, tata soltero, padrastro, un welo of bo ta fungi como figura paternal, boatencion y amor ta esencial pa un mucha por lanta sano.
Pa enrikese bo experencia como tata, Fundacion Pa Nos Muchanan ta trece e articulo cu varios tips pa trece bo mas cerca di bo yiu.Con bon bo conoce bo yiu? Pa por educa, disciplina y comunica efectivamente cu bo yiu ta bon pa bo conoc’e miho.
Kico ta suinteresnan? Kico e ta pensa y con e ta experencia bida? Planea un mainta of atardi special cu bo yiupa conoce otro miho. Si bo tin mas yiu haci un cita apart cu cada un.
Bay un caminda cu boso por tacomfortabel y unda boso por papia sin otro hende ta stroba. Por percura pa algo pa bebe y come.Splica bo yiu cu esaki ta un oportunidad pa boso por haya sa mas cos di otro.
Encurash’e pa haci bopregunta y di bo banda haci mesun cos. Ta importante pa bo no critica su contesta y tambe pa bocontesta su preguntanan.Aki ta sigi algun pregunta cu bo por haci pa asina por conoce bo yiu miho:
Ken ta su heroe femenino y masculino? Pakico e ta scohe e personanan aki?
Kico e ta gusta mas di ta miembro di boso famia?
Di tur loke e tin, kico p’e ta esun mas valioso?
Ken ta su miho amigo/anan y kico e ta gusta di nan?
Kico ta duna bo yiu hopi stress?
Cua ta su logro di mas grandi di p.e. aña pasa?
Kico a descurash’e mas den aña pasa? Kico ta su cosnan favorito – p.e. color, cuminda, film, buki, etc…?
Kico e lo kier haci ora cu e bira grandi? (planea loke e por haci pa haya sa mas di suinteres)
Kico ta pone bo yiu rabia?
Si bo yiu haya 50 florin pa uza, kico e lo cumpra cun’e?
Kico e ta desea pa boso dos haci hunto?
Kico bo yiu ta considera hopi importante pa boso discuti den e siguiente 6 luna?Probablemente lo tin pregunta cu di antemano bo sa con bo yiu lo contesta, pero sigur e lo dunacontestanan tambe cu bo no lo spera.
No laga e momento aki pasa sin mas. Consider’e unoportunidad special unda bo lo conoce y compronde bo yiu miho. Esaki lo yuda bo dun’e atencion debido y un guia efectivo.
Con pa enrikese e relacion entre tata y yiu homber?E tempo y esfuerso cu bo dedica pa bo ta un bon modelo pa bo yiu homber tin su fruta dia e bira un adulto. E lo sa con pa trata su emocionnan na un manera sano.
Su pensamento y actitud positivo loenrikese su relacionan den futuro. E lo sa con pa defende su mes na un manera husto y firme. Y mayan cu e bira tata e lo sa con pa pasa su sabiduria y experencia pa su yiunan.
Algun tips pa yuda bo ta un bon modelo of bon ehempel pa bo yiu homber: Yuda bo yiu tuma responsabilidad pa su comportacion. No stimula un actitud cerca dje cu “Ta cos di mucha homber e ta haci”, ni un comportacioncu ta encurash’e pa e ta egoista, impulsivo y dominante.
Siñ’e cu hende homber tambe ta pasa dor di diferente emocion, manera sinti miedo ytristesa.Mustr’e cu ta bon pa expresa su emocionnan. Bis’e cu si e no kier pa hende tent’e ora e kier yora, e por busca un luga unda e ta sinti’e safe pa expresa su sentimento.
Ta importante p’abo, como tata, expresa bo rabia na forma no agresivo, ni menasante of cupor lastima otro hende.Rabia ta un emocion cu mester expresa cu cuidao y cu consideracion. Corda cu bo yiu loimita e manera cu bo ta expresa bo mes.
Encurash’e pa respeta hende muhe como igual y no como obheto pa domina, controla ofmanipula. No haci of stimula chistenan cu ta ofende of rebaha hende muhe. Si bo ripara cubo yiu ta papia malo di hende muhe, actua di biaha y corigi’e.
Siñ’e pa e ta un aliado di hende muhe y demonstr’e con pa haci esaki.
Mustr’e con pa negocia y siñ’e cu compromiso ta parti di relacion humano. Y esey nokiermen cu bo ta swak of bo a “perde bataya”.
Siñ’e cu ta ok pa un hende homber puntra pa yudansa, sosten y cariño. Lag’e sa door di boaccion y palabra cuanto bo ta balora bo famia y amigonan.
Siñ’e cu masculinidad kiermen ta un persona cu moral halto y cu caracter firme y husto.
Papia cu n’e tocante e violencia cu e ta wak rond di dje y den mundo. Yud’e comprondedicon hende ta actua violento. Hunto discuti riba e miho maneranan pa reacciona ribaviolencia cu e ta wak na television, wega di video y pelicula.
Yud’e pa scohe amigonan cu ta dun’e sosten. Mustr’e cu muchanan cu ta actua sarcastico, cuta rebaha of persigui otro, ta actua asina pasobra nan ta sinti nan mes swak.
Papia cu n’e tocante sexualidad: con pa mantene su mes sano y e importancia di actua na unforma responsabel.


text:
Aruba Ports Authority N.V. (APA) ta orguyoso di anuncia cu si tur cos cana debidamente, diaranson awo pa 8:00 am lo drenta waf e crucero “Millennium” di Celebrity Cruises. El a sali for di Sint Maarten y tin Aruba riba su itinerario. E crucero lo sali bek pa 6:00 pm, pues lo pasa henter un dia mara den waf di Oranjestad, percurando pa e recuperacion economico cu tanto nos isla ta anhelando.
“Ta mas di un aña cu e operacion na waf di Oranjestad, pa loke ta crucero, tabata practicamente cera. Cu excepcion di algun crucero cu a opta pa bin staciona na Aruba, nos no a ricibi ningun pasahero mas desde cu e ultimo crucero a sali di Aruba dia 13 di maart 2020. Pues e siman aki pa nos ta yena cu emocion y determinacion pa e caminda di recuperacion”, asina Marc Figaroa, director di APA a bisa den fin di siman mientras ta supervisando trabounan di preparacion pa yegada di e crucero.
E crucero lo nabega cu tripulacion y pasaheronan riba 18 aña vacuna. Siguramente esaki no ta un logro di APA unicamente, sino di un team consistiendo di entro otro APA,
Directie Volksgezondheid, Aruba Tourism Authority, Directie Scheepvaart Aruba hunto cu Crisis Team pa prepara y aproba e protocolnan pa asina Aruba por a cuminsa ricibi barco crucero un biaha mas den nos waf na Oranjestad.
E forma cu Aruba ta bin ta manehando e pandemia, sigur a duna su fruto, si tuma nota cu esaki lo ta e prome crucero cu lo cuminsa nabega den Caribe desde e inicio di e pandemia y Aruba por tin e honor pa ta parti di esaki. Ta spera e crucero dos biaha pa luna na Aruba, desde luna di juni.
A renoba henter Celebrity Millennium, for di e dek pa e mast, Celebrity Millennium a pasa door di un di e renobacionnan di mas grandi den historia, pa garantisa un experiencia nobo di luho incomparabel pa e pasaheronan.
E crucero awo ta conta cu cambernan nobo, restaurant y salanan recien ekipa y un spa rediseña cu ta ofrece e huespednan formanan incomparabel di relaha y recarga e energianan.
Na tur a inverti riba 500 miyon dollar na renobacion, pa por prepara e crucero pa e demanda cu lo bin despues di e pandemia. Algun di e mehoracionnan adicional abordo ta inclui:
● Camber y suitenan contemporaneo completamente rediseña inspira den e diseñonan di e diseñado di interior galardona, Kelly Hoppen pa Celebrity Edge y cu clechinan di eXhale di Celebrity cu su corchonnan luhoso Cashmere ;
● Restaurant, bar y salanan increiblemente renoba unda cu huespednan por disfruta di experiencianan culinario inigualabel den un ambiente cautivador.
● Boutiquenan nobo cu nomber di e diseñadonan mas popular.
● Tecnologia di blokeo RFID avansa di Celebrity di acceso cu un yabi digital pa cada porta di e cambernan


text:
Dia 23 di novèmber 2022 Entidat Públiko Boneiru huntu ku Reino ta organisá e simposio ‘Huntu kontra Pobresa’. Atendementu ku pobresa na nos isla ta eksigí un impulso amplio, un aserkamentu integral i hopi informashon di tur stakeholder ku ta okupando nan mes ku pobresa na Boneiru.
E simposio ta un di un seri di paso ku ta bai tuma pa yega na un aserkamentu integral pa prevenshon, kombatimentu i mitigashon di pobresa na Boneiru. Durante e promé simposio akí konseheronan di maneho di Entidat Públiko Boneiru, Asuntunan Sosial i Empleo (SZW) i e stakeholdernan ku ta direktamente enbolbí lo deliberá tokante e temanan entrada i gastu, edukashon i trabou, i outosufisiensia. Aparte di esaki lo tin aktuashon di oradornan ku hopi eksperensia riba tereno di kombatimentu lokal di pobresa, manera Akseso, Forma, ROA, Mental Health, Unicef, Munisipio Tilburg i NVVK. Ku e promé simposio akí e organisadónan ke haña informashon pa realisashon di e maneho di pobresa pa Boneiru i prepará un konferensia ku lo tuma lugá na kuminsamentu di aña 2023.
Pa e konferensia menshoná lo amplia e esfuersonan, kaminda Entidat Públiko Boneiru i Reino ta bai invitá tur interesado den e ekstenso vèlt di trabou pa huntu duna kontenido mas aleu na un aserkamentu integral di pobresa pa Boneiru.


text:
Kralendijk- Riba djaluna 12 i djamars 13 di aprel, durante di kòntròlnan di tráfiko rutinario na diferente sitio, a duna mas i mas shofùr but dor ku nan tabata kore sin dokumentu di seguro bálido, sin reibeweis válido, pa manehá den direkshon prohibí, pa kore ku lus di patras defekto i pa uzo di telefòn bou di stür. Partikularmente pa manehá sin faha di seguridat bisti mayoria biaha a duna but.
A duna un total di 25 prosès ferbal. A duna prosès ferbal pa e siguiente violashonnan:
18x manehá sin faha di seguridat bisti
5 x manehá sin seguro
3 x manehá sin reibeweis
4 x uzo di telefòn bou di stür
3 x manehá den direkshon prohibí
1 x manehá ku lus di patras defekto
Faha
Polis ta rekòrdá outomobilistanan pa bisti nan faha pa nan mes seguridat. Un faha di seguridat ta protehá okupante di un outo durante di un aksidente. Dor di uza e faha e persona protehá ta keda sinta riba su stul, no tin e posibilidat pa dal su kabes den winshil i no ta keda bentá den e outo p’aki p’aya. Dor di bisti bo faha di seguridat bo chèns di tin un aksidente mortal ta baha ku 30 pa 40%. Tambe patras den outo bo tin 20% ménos chèns di keda herida seriamente ora bo tin bo faha bistí.
Dokumentu
KPCN ta hala atenshon tambe di un i tur pa nan tin e dokumentunan nesesario manera menshoná akiriba, na òrdu. Tambe ta konsehá estriktamente pa kumpli ku e reglanan di Lei di Tráfiko. Ku esaki bo tambe ta kontribuí na un tráfiko seif i sigur riba e isla. E periodo benidero lo bai tene kòntròl regularmente, kaminda lo aktua ku man duru na momentu ku no tin e dokumentunan menshoná ariba na òrdu i tambe si no ta kumpli ku reglanan di tráfiko.
Bo no ta kumpli ku reglanan? Bo por haña un but. E suma di un but pa e violashonnan menshoná ta varia entre $30 te ku $225.


text:
Departamento di Integracion, Maneho y Adminision di Stranhero (DIMAS) ta informa cu diabierna dia 14 di februari 2020 parti merdia su oficina ta cera pa publico den cuadro di un sesion informativo pa e personal di DIMAS.
Dialuna 17 di februari 2020 oficina di DIMAS lo ta cera den cuadro di un dia di ATV colectivo pa gobierno.
DIMAS ta pidi su clientenan y partners pa tuma bon nota di e aviso aki, pa asina evita cualkier inconveniencia.
Diamars, dia 18 di februari 2020, DIMAS lo habri atrobe pa publico, pa asina continua na brinda mas y mihor servicio na su clientenan.


text:
Dia 20 di November ta e Dia Internacional di Derecho di nos Muchanan. Esaki t’e motibo pa cual rib’e dia aki, GLW Foundation, organisado di e concurso Miss Teen Aruba International beyesa lo organisa un dia special cu yama “Feed the Kids Day”, como un muestra di cariño pa nos muchanan cu ta nos futuro generacion. E aña aki ta e di tres aña cu lo organisa e evento aki.
E dia aki lo bay al estilo drive thru pues e autonan ta pasa den e parkeerplaats di Centro di Bario Tanki Lender cu e muchanan den auto, no mester baha. Aki nan e muchanan ta ricibi nan pakete, ta importante pa menciona cu e muchanan mester ta den auto pa nan ricibi nan pakete y un maximo di tres mucha pa auto pa asina nos por duna mas tanto mucha posibel. Den e pakete cu e muchanan ta haya lo tin un pan cu hotdog, Chubby, Buskuchi Festival, Mangel.
Di curason e fundacion kier a gradici Universal Technologies, Aruba Lions Club, Bright Bakery, Gift Baskets Unlimited, Satex Agencies, Lissy Lampe, Sra. Odor. Tambe un danki na Rayanne Hernandez di Cento di Bario Tanki Lender y na tur boluntario pa nan bunita trabou y cooperacion.
Un biaha mas nos ta invita tur e mucha pa pasa awe Centro di Bario Tanki Lender entre 10:00am cu 2:00pm pa asina pasa busca nan pakete completamente GRATIS.


text:
Den nomber di su Esposo, yiunan, nieto y nietanan y demas famia kier a gradici tur esnan cu di un manera of otro a mustra nan atencion durante e momento nan dificil:
Eulalia Jansen-Kock
Mihor conoci como:
Lalia of Jaja
Gradicimento tambe ta bai na tur esunan cu a manda flor, krans, yamadanan, mensahenan via Whatsapp, Facebook y e gesto nan bunita cu nos por a ricibi.
Na Staff y Personal di Ad Patres Funeral Home pa nan Excelente Servicio.
Danki special na tur famia, amigo (a), bisiña y conocirnan cu tabata presente na e momentonan dificil, boso muestra di atencion tabata un gran Consuelo pa nos.
Alavez nos ta invita tur famia, bisiña, amigo (a) y conocirnan pa compaña nos na e 3 Santo Sacrificio di misa cual ta tuma lugar na:
Kapel Emmanuel:
Diasabra 29 di October 2022 pa 7:00 pm
Santa Teresita na San Nicolas:
Dialuna 31 di October 2022 pa 6:00 pm
Diabierna 04 di November 2022 pa 6:00 pm
Boso presencia lo ta altamente aprecia.


text:
Tempu pa kambio
Struktura i kurso di e organisashon ta masha importante pa tumamentu di desishon dentro di bo organisashon. Asuntunan manera mishon, vishon, e balornan núkleo di bo organisashon, optimalisashon di proseso i outomatisashon ta eksigí e atenshon nesesario. Bo ta un empresa ku a kaba di kuminsá òf bo ke kambia kurso di bo empresa? AdminPerfect gustosamente ke kana e kaminda aki ku bo.
AdminPerfect ta spesialista den outomatisashon di prosesonan empresarial.
Kon nos ta operá
Promé ku ataká bo problemanan spesífiko, ta kana un trayekto sólido huntu ku bo.
Pakiko outomatisá bo prosesonan?
Oumento di rendabilidat
Hasiendo e durashon di e siklo di bo prosesonan mas kòrtiku, outomatisashon por oumentá rendabilidat di bo empresa.
Oumento di produktividat
Outomatisashon ta oumentá produktividat, dunando e empleadonan tempu adishonal i mas fleksibilidat. Bo kolaboradónan ta liber pa traha riba otro tarea importante.
Oumento di efisiensia
Outomatisashon ta oumentá efisiensia, eliminando pasonan ku ta tuma muchu tempu den bo prosesonan.


text:
ORANJESTAD,Aruba
Enconexion cu varios trabou di construccion/renobacion cu ta bay tuma lugar den e edificio di infra, departamento di DIP/DOW/ DLV kier informa cu entrante dialuna awo 27 di Januari, 2020 trabounan lo inicia, y lo tin un duracion alredor di 3 luna pa completa full e trabou. Importante pa menciona den e inicio, cu e trabounan lo NO perhudica servicionan cu nos ta brinda pa nos clientenan, pero espacio den e luga lo ta limita, tumando na cuenta cu e prome fase di construccion lo inicia den e entrada principal di nos edificio.
Den transcurso di e simannan venidero, DIP/DOW/DLV lo percura pa keda informa nos clientenan di e desaroyonan cu lo bay tuma luga rondona di e construccion. Nos meta ta pa optimalisa nos servicio na balie, brinda un atencion mas directo y eficiente pa nos clientenan, introduccion di e fase di digitalisacion y automatisacion, proceso pa track documento y mucho mas.
Di antemano, nos kier a pidi un disculpa enorme pa e inconveniencia cu ta bay presenta durante e fase di construccion, pero alaves pidiendo comprencion y yamando danki pa e cooperacion di awo caba di cada cliente cu lo bishita nos edificio di infra.


text:
Korte: un veredikto a habri espasio pa introdusí tarifanan mas haltu na CMC pa e.o. evitá bankarota di e instituto. Pero awor un rapòrt di NZa, ta deskonsehá pa oumentá tarifa.
Punda— Fo’i inisio di milenio, Kòrsou ta bringando ku e fondonan sosial sin por solushoná. Despues di 2010, e komishon pa supervishon finansiero Cft tin 12 aña ta tratando na ehekutá un maneho kual tampoko no a trese niun solushon den e problemátika.
Ta konosí ku na Mei último, Korte Komun, a emití un veredikto. Den e veredikto ei, unda CMC a entamá un demanda den kuadro di e problemátika riba kosto di kuido médiko, gobièrnu mester reakshoná. E reakshon ta bira un desishon i apoderashon serio pa stòp di evitá e kostonan haltu den kuido médiko i pa logra ménos gastu inefisiente ku mester kontribuí na mas efektividat.
Gobièrnu di Kòrsou, despues di e veredikto den korte a keda lomba kontra di muraya pa lokual ta trata kontròl riba kostonan den Kuido Médiko. E veredikto a habri espasio pa introdusí tarifanan mas haltu na CMC pa e.o. evitá bankarota di e instituto. Pero awor, un rapòrt di e Instituto di Kuido na Hulanda, NZa, ta deskonsehá pa oumentá kobransa den forma di tarifanan mas haltu.
Konsekuentemente pa por kuminsá paga e tarifanan nobo, SVB mester kobra mas tantu sèn na e sektor laboral òf tin un di dos opshon, mihó kòntròl di kosto. Den un rapòrt trahá, pa un Grupo di Trabou kual rapòrt tambe a keda neglishá, tin tur detaye kon pa manehá un mihó kòntròl riba kosto den kuido médiko na Kòrsou. De fakto, den pasado SVB a risibi un karta for di Ministerio di Salubridat, e tempu ei manehá pa eks minister Camelia Romer. Den e karta menshoná, SVB a risibi e órden pa kuminsá ehekutá kontenido di e rapòrt pa por logra kòrta kosto den kuido médiko na 80 mion florin. Despues ku minister Camelia Romer a baha, e siguiente ministernan no a atendé e problemátika.
Un di dos problema den kuido médiko ta e pagamentu di e kontribushon nashonal na SVB. Anual ta bai entre 200 pa 300 mion pa “yuda” SVB ehekutá pago den kuido médiko debí na nesesidat pa finansiamentu di likides na SVB. Pa por kompará, ta trata di 2.1 bion florin a bai pa yuda SVB kubri gastu durante último 9 aña. E peso di SVB, a afektá presupuesto nashonal di Kòrsou, lagando poko espasio atras pa finansiá kostonan den desaroyo sosial, enseñansa, formashon i infrastruktura. E finansiamentu èkstra di SVB, ta e problema makro ekonómiko mas grandi pa solushoná na Kòrsou.


text:
MACUARIMA - Cuerpo Policial Aruba tabata di celebracion pero tambe un momento pa recorda e esfuerso y dedicacion di cuater polis cu ta den funcion y sirbiendo nos pais pa 40 aña largo.
Durante un evento ameno den presencia di famia, coleganan, amigonan y Altocomisario di Polis Sr. Ramon Arnhem a haci e reconocimento y gradicimento na Mr. Jacinto Kelly, Mr. Rigoberto Tromp, Mr. Kenneth Phillips y Mr. Eric Ras.
Cuater polis cu a mira Cuerpo Policial chiquito cu a cuminsa gatia 40 aña pasa durante Korps Politie Nederlandse Antillen despues a cuminsa cana y mira Status Aparte na aña 1986 y cu nos conoce awe como Korps Politie Aruba. Nan a mira e cambio, biba e experencia, mira e tempo di antes y y awo cu entrada di hobennan y tecnologia den e organisacion.
Pero locual hamas lo cambia ta e karakter y respet como persona y tambe Polis cu bo ta crea durante 40 aña di sirbi un organisacion Policial pero tambe sirbi un comunidad.
Sr. Arnhem a gradici tur e famianan di e Polis pa duna cada un di e Polisnan e sosten y pasenshi pa durante 40 aña nan por a dedica nan tempo pa cu Cuerpo Policial Aruba.
ORANJESTAD - Un avion patruyero di Wardacosta Region Caribe Hulandes, a detecta riba laman grandi, paketenan ku probablemente droga den nan. Zr.Ms. Holland a manda su boto rapido di intercepcion hunto cu e helicopter a bordo di barco di Wardacosta Mericano, pa bai na e region pa buska e bultonan. Un total dimas o menos 5.000 kilo di droga a keda saca for di laman.
PALM BEACH - Awemainta pa mas o menos 1:25am Central di Polis a haya informacion cu tabata tin pelea cu a termina cu tiramento na altura di ex-Sand Bar situa na Palm Beach, Noord. Central di Polis a dirigi patruya cu maximo emergencia na e sitio.Na yegada di e patruya nan a haya un situacion caotico y mester a pidi refuerso di mas patruyanan policial. Patruyanan di Oranjestad, Santa Cruz, Noord, San Nicolas y RRT a bin duna nan colega un man.
MACUARIMA – E siman aki Cuerpo Policial Aruba a inaugural su website nobo, den un otro etapa pa sigui innova y cana hunto cu tecnologia moderno. Tabata pa hopi tempo KPA no tabata tin un website. Despues di a sinta hunto y trece algun concepto nobo conhuntamento cu altocomisario Sr. Ramon Arnhem a yega e momento pa lansa e website nobo di KPA.
WILLEMSTAD - Diasabra ultimo Wardacosta a ricibi un notifikashon di Wardakosta di Venezuela, ku un boto tabatin problema ku su motor. E boto tabata drif riba laman den e area di responsabilidat di Wardakosta Karibe Hulandes i e tres okupantenan di e boto tabatin nesesidat di yudansa agudo.
ORANJESTAD - Awenochi pa mas o menos 8:08pm, central di polis a haya informacion cu bisiñanan a tende un tiro y despues gritonan fuerte den vecindario di e tanki di Savaneta. Bisiñanan mes a bay tira un bista y a haya un homber cu herida di tiro. Central di Polis a despacha diferente unidad hunto cu ambulance cu maximo urgencia na e sitio di sucedido.
ORANJESTAD - Polis a informa dialuna marduga cu e chauffeur cu a causa e accidente hit & run fatal, ta deteni. Segun nan informacion, Departamento di trafico a sigui cu e investigacion di e accidente fatal cu a tuma lugar riba diadomingo mainta trempan. E investigadornan a haci un detencion relampago riba e mesun dia. A detene e chauffeur cu ta sospechoso di fam G. Di 24 aña di edad. E chauffeur aki ta detene pa articulo 4 lid 2 jo. articulo 40 lid 1-A y lid 2-A di Landsverordering Wegverkeer. E investigacion pa e caso lamentabel aki ta den pleno desaroyo pa departamento di trafico.


text:
E aña aki atrobe, Renaissance Convention Center tawata yen di hende muhe y algun cabayero cu a experencia un tremendo Conferencia di hende muhe. E exito ta dedica na e ser femenio riba Dia Internacional di Hende Muhe. Mundialmente ta celebra 8 di maart pa duna reconocemento na hende muhe pa e lucha y logronan obteni den tur aspecto, entre otro den economia, cultura, politica y innovacion.
E hende muhe Arubiano tambe dia pa dia ta progresando den tur aspecto, algun den stapnan grandi y otronan den stapnan menos grandi. Gobierno di Aruba ta reconoce e progreso di hende muhe na Aruba den e ultimo añanan y cu honor ta organisa un dia asina special pa brinda gratitud y duna elogio na tur hende muhe riba nos isla.
Oradornan cu a entrega nan discurso y esnan cu a participa den panel discussion, a inspira cada un presente cu nan mensahenan poderoso y a motiva cada un pa ta eleva den loke cada un ta haci.
Gobierno di Aruba ta gradici tur esnan cu a haci e dia aki asina bunita y special. Un gradicimento ta bay na e sponsornan cu a yuda haci e evento posibel y exitoso. Na cada un cu a participa y yena e sala completamente, un danki di curason. Otro aña sigur Gobierno lo percura pa un conferencia mas grandi atrobe unda mas hende por participa.


text:
Michael Jackson
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Michael Joseph Jackson (n. 29 di augustus 1958 na Gary (Indiana) - f. 25 di juni 2009 na Los Angeles) tabata un cantante, compositor y bailarin Mericano di cantica, rhythm & blues, (soul funk), disco, hard rock, y dance. Jackson ta considera e "King of Pop". Ela crea e baile di "moonwalk" i ta un di e ícononan cultural mas significante di siglo binti.
Famia y hubentud[editá | editá fuente]
Jackson a nace na Gary, Indiana riba dia 29 di augustus 1958 i tabata e di ocho yiu di Katherine Esther Scruse y Joseph Jackson. Ya na un edad hoben e tabata mustra su talento pa musica y baile.


text:
‘Sin trabou den ekipo, bo no ta logra’
ORANJESTAD – Desde 17 di November 2017, Evelyn Wever-Croes ta eherce e funcion di Prome Minister di Aruba. Un dia cu a marca historia pa nos pais siendo e prome hende muhe pa ocupa e funcion aki na Aruba. Premier Wever – Croes ta describi e experiencia aki como uno unico y special.
Prome Minister Evelyn Wever – Croes tabata 8 aña den Parlamento di Aruba y for di e ponto di bista ey, por a wak kico ta gobernacion. Sinembargo, despues cu a huramente pa goberna e pais, mucho mas cos a bin dilanti. Prome Minister a expresa cu e determinacion, pasion y gana pa haci un diferencia na Aruba ta locual cu a yuda pa cana riba un liña firme y enfocando pa logra e metanan.
Locual cu mas a resalta pa Premier Wever – Croes durante 5 añanan como lider di pais Aruba, ta e trabou den ekipo. El a expresa: ‘Mi ta Prome Minister pa 5 aña pero sin e ekipo di Ministernan y esnan cu ta brinda sosten na trabou, y sin ayudo di institutonan, bo no ta logra.’
Momentonan mas dificil
Den entrevista cu Prome Minister Evelyn Wever – Croes Recapitulando su 5 anãnan liderando pais Aruba, a puntra Prome Minister kico el a experiencia como e momento di mas dificil. Pa Prome Minister esaki tabata e pandemia, sinembargo el a agrega cu e pandemia no tabata e unico reto.
Na inicio di Gabinete Wever – Croes I, gobierno a wordo confronta cu un crisis social cu fayecimento di dos angelito. Esaki a cambia tur e enfasis di gobernacion y conduci na pone mas atencion y inversion den e veld social. Banda di esaki mester a atende cu e consecuencianan di e crisis humanitario na Venezuela cual a causa un crisis migratorio aki na Aruba. Ademas, tabatin un crisis financiero na Aruba pa motibo cu e finanzas publico tabata den un situacion deplorabel, y tabatin crisis den Reino y falta di confiansa pa motibo cu e gobierno anterior a haya un KB.
Asina Prome Minister a splica cu tabatin varios crisis pa atende cu ne prome cu e pandemia, pero cu tempo tambe a mustra cu aunke no tabata sa kico pa spera ora cu a drenta gobernacion, cu e ekipo tabata prepara pa tuma e miho decisionnan pa pais Aruba.
‘E ta un honor grandi pa sirbi mi pais y mi ta sintimi hopi orguyoso cu mi ta e prome ser femenino Prome Minster di Aruba. Mi ta spera cu esey ta un inspiracion pa otro hende muhenan tambe pa lucha pa loke bo ta kere aden,’ Premier Wever – Croes a termina bisando.


text:
Dialuna 7 november Minister di Asuntonan Economico, Comunicacion y Desaroyo Sostenibel, mr. Geoffrey Wever tabata den Parlamento di Aruba pa trata presupuesto 2023 di su ministerio. Minister Geoffrey ta lamenta cu oposocion a dicidi pa no ta presente durante e tratamento di presupuesto 2023.
Minister Wever ta di opinion cu ta importante cu henter Parlamento ta presente na tratamento di presupuesto, parlamentarionan di oposicion como tambe e parlamentarionan cu ta sostene e coalicion, pa asina por tin interaccion y hiba discusion critico y sano tocante e presupuesto. Minister Wever a bin prepara cu e documentonan di estudionan y recomendacionnan cu ta e base pa gobierno a haci e decision di subi e BBO.
Minister Wever a duna un analisis di e “State of the economy” na Aruba mustrando cu Aruba ta den recuperacion economico. Over minimumloon Minister Wever a indica cu Sociaal Economische Raad (SER) lo bai duna un conseho over esaki.
Minister Wever a contesta ampliamente e preguntanan haci durante tratamento di presupuesto y a elabora riba su maneho y planes pa cu e maneho modernisa y simplifica di permiso di negoshi, canasta basico y control di prijsnan, desaroyo di e “Six Promising Sectors” door di crea condicionnan necesario pa esaki y door di proposicion di incentivanan fiscal cu e Comision Recuperacion Economico pronto lo entrega na Conseho di Minister. Minister Wever a elabora riba planes pa proteha nos consumidor, manera e proyecto “Finansas den mi hogar” cu ta cuminsa dialuna awo den bario di Paradera, e implementacion di Aruba Fair Trade Authority y e oprichting di un Consumentenbond na Aruba.
Tambe Minister Wever a elabora riba e trabounan pa cu e Sistema Nacional di Estadistica (NSS), plannan interesante cu tin pa entrepreneurship y siguridad di cuminda y trabounan den fase preparatorio pa San Nicolas. Minister Wever a clausura cu un video unda ta mustra fase 1 di e plannan pa Oranjestad.
“Den Parlamento ta e caminda pa Parlamentarionan controla gobierno, pa duna input, pa ta critico y asina stuur aan e maneho di Pais Aruba. P’esey pueblo ta vota pa tin un bos den e rumbo di gobernacion di nos Aruba” – Minister Geoffrey Wever.


text:
Archivo Nashonal a selektá un kantidat di tópiko ku ta koinsidí ku e siklo di bida di e dokumentonan.
- Maneho di Informashon i supervishon. Na promé lugá ta traha i warda un archivo komo sosten pa ehekushon di tareanan di un organisashon. Den e fase aki Archivo Nashonal ta supervisá e maneho di e informashon aki.
- Balorashon i Selekshon. Un parti di bon maneho ta ku despues di 20 aña mester balorá i selektá e archivonan.
- Traspaso i Disponibilidat públiko. Despues di selekshon, ta traspasá e dokumentonan di 20 aña bieu pa Archivo Nashonal. Di e manera ei nan ta bira públiko.
Banda e siklo di bida aki a inkorporá algun tópiko adishonal.


text:
Salud mental ta un topico cu na Aruba nos ta birando mas consciente di dje. Te cu dia di awe e topico aki ainda ta considera como dificil, ya cu e ta pone un persona den un posicion vulnerabel. Hende ta scoge pa evita e topico aki pa motibo di miedo, berguensa y stigma.
No ta solamente adulto por desaroya un malesa psicologico. Esaki por pasa cu un mucha, un hoben ya cu e no ta discrimina ni rasa, ni colo y menos edad.
Den e episodio aki lo bo cera conoci cu un hoben adulto yama Luis. Luis ta un persona cu door di circunstancianan di bida a sinti pa haci uzo di substancia pa yud’e deal cu su rutina di bida.
Esey a pone cu el a haya su mes cu episodio di psicosis y tambe a yega na pre-schichofrenia. Aki lo elabora riba su storia cu lo cera bo conoci mas cerca cu e malesa psicologico yama ‘psicosis’.
Diahuebs awo, FADA lo presenta e tema aki riba 24ora.com pa 9:00 pm. No keda sin sintonisa.